Бөгөн - Ҡара диңгеҙ флоты көнө\nБайрам йыл һайын 13 майҙа Ҡара диңгеҙ флоты ойошторолған көндә билдәләнә. Флотты төҙөү тураһындағы Указға Екатерина икенсе Ҡырым Рәсәйгә ҡушылғандан һуң ҡул ҡуя.\n1783 йылдың 13 майында Ҡара диңгеҙҙең Ҡырым ярымутрауындағы көньяҡ-көнбайыш өлөшөндә урынлашҡан Ахтиярск боғаҙына Азов флотилияһының 11 карабы инә. Һуңғараҡ уларға Днепр флотилияһының 17 карабы ҡушыла. 1784 йылда Ахтияр ҡалаһына Севастополь исеме бирелә. Тиҙҙән ул Ҡара диңгеҙҙәге Рәсәй флотының төп базаһына әйләнә. Бөгөн Ҡара диңгеҙ флоты Рәсәйҙең көньяғында Хәрби-диңгеҙ флотының стратегик берләшмәһе. Уның составында 2 мең ярымдан ашыу төрлө судно бар.


Бер Кипр – ике атама\n– Кипрға барып килергә ине, – тине бер көн танышым, — бик маҡтайҙар, дуҫтар яңыраҡ ял итеп ҡайтты.Бындай һүҙҙәрҙе элек тә ишеткеләй инем, тик ни өсөндөр ул утрауҙа булып ятҡан вәзғиәттәргә әллә ни иғтибар итмәгәнмен. Барғанмы – барған, Кипрғамы – Кипрға. Бына “Юлдаш” радиоһы ла “Өфө” футболсылары Кипрға юлланды” тип хәбәр тапшыра. Республика матбуғатында ла ҡайһы Кипр икәнен аныҡламай ғына хәбәрҙәр баҫтырғылайҙар.\n– Кипрға барып килергә ине, – тине бер көн танышым, — бик маҡтайҙар, дуҫтар яңыраҡ ял итеп ҡайтты.\nБындай һүҙҙәрҙе элек тә ишеткеләй инем, тик ни өсөндөр ул утрауҙа булып ятҡан вәзғиәттәргә әллә ни иғтибар итмәгәнмен. Барғанмы – барған, Кипрғамы – Кипрға. Бына “Юлдаш” радиоһы ла “Өфө” футболсылары Кипрға юлланды” тип хәбәр тапшыра. Республика матбуғатында ла ҡайһы Кипр икәнен аныҡламай ғына хәбәрҙәр баҫтырғылайҙар.\nӘ был юлы ҡайһы бер нәмәләр хаҡында хәбәрҙар инем инде, шуға күрә һорау бирҙем:\n– Ә ҡайһы Кипрға?\nТанышым аптырап ҡарап китте:\n– Ә нисә Кипр бар һуң?\nЯңыраҡ ҡына Төньяҡ Кипр Төрөк Йөмһүриәте (Республикаһы) тураһында мәҡәлә яҙғайным, шуға бер аҙ аңлатма бирерлек мәғлүмәттәрем бар ине. Ғәмәлдә, 1974 йылдан һуң утрау өс өлөшкә бүленгән: 60 процент майҙаны Кипр Республикаһы властары контролендә – бында күберәк гректар йәшәй, 38 проценты — Төньяҡ Кипр Төрөк Йөмһүриәте (Республикаһы) биләмәһендә, ике проценты — Британия хәрби көстәре контролендә.\nКипр Республикаһында 1 142 575 кеше иҫәпләнә. Баш ҡалаһы — Никосия.\nТөньяҡ Кипр Төрөк Йөмһүриәтенең халҡы яҡынса 295 мең кеше тәшкил итә. Күп өлөшө — этник төрөктәр, улар ике йәмғиәттән тора: урындағы кипр (ҡыпрыҫ) төрөктәре (өстән бере самаһы) һәм Анатолия (Анадолу) төрөктәре, Төркиәнән күсеп килгәндәр (өстән икеһе). Шулай уҡ үҙ анклавтарында ҡала алған аҙ һанда кипр гректары (юнандар) һәм марониттар бар.\nБаш ҡалаһы — Кипр Республикаһыныҡы кеүек үк, йәшел һыҙат менән бүленгән Никосия (Лефкоша) ҡалаһы, әммә административ үҙәге булып Фамагуста ҡалаһы тора.\nЙөмһүриәт Кипрҙың башҡа яғынан буфер зонаһы менән айырылған. Утрауҙы ике секторға бүлгән “Йәшел һыҙат”ты Кипрҙа тыныслыҡ һаҡлаған БМО Ҡораллы көстәре контингенты һаҡлай.\nКипр утрауында йәшәгән төрөктәрҙең 1960 йылдарҙа башлаған бойондороҡһоҙлоҡ өсөн көрәше емеше ул Төньяҡ Кипр Төрөк Йөмһүриәте. Уны бөгөнгә Абхазия Республикаһы һәм Төркиә генә рәсми рәүештә таныған.\nКөсөргәнештәр тыуып торһа ла, Кипр Төрөк Йөмһүриәтенә туристар ағымы артҡандан-арта бара. Күрәһең, таныштарымдың дуҫтары тап шунда барғандыр. Ниндәйҙер изге әүлиә бар, имеш, тип сәфәр ҡылып ҡайтыусылар ҙа осрай.\nКипр төрөктәренең бер йыры иҫтә ҡалған:\nАй гөзәл кыз – кыпрызы,\nКыпрызыһы – кипрлы, кырмызыһы (ҡырмыҙы) – ҡыҙыл.\nБына шулай, дуҫтар, ҡыҙыл яңаҡлы ҡыпрыҙы ҡыҙҙар — Кипр Республикаһынан бигерәк, Төньяҡ Кипр Төрөк Йөмһүриәте ҡыҙҙарылыр ул.\nКипрға йыйынаһығыҙ икән, ҡайһыһына йыйынғанығыҙҙы белеп барығыҙ, дуҫтар, – Кипр Республикаһынамы, әллә Төньяҡ Кипр Төрөк Йөмһүриәтенәме.


Республика аграрийҙары ҙур ауыл хужалығы күргәҙмәһендә ҡатнашасаҡ // Иҡтисад | новости башинформ.рф\nРеспублика аграрийҙары ҙур ауыл хужалығы күргәҙмәһендә ҡатнашасаҡ\n12:14, 26 августа 2010 Иҡтисад\n8 октябрҙән 11-енә тиклем Мәскәүҙә Ауыл хужалығы һәм эшкәртеү сәнәғәте хеҙмәткәрҙәре көнөнә арналған «Алтын көҙ» күргәҙмәһе үтәсәк. Унда илебеҙҙең күп төбәктәренән һәм сит илдәрҙән вәкилдәр йыйыласаҡ.\nБашҡортостан экспозициялары 140 квадрат метр майҙанды биләйәсәк. Ауыл хужалығы техникаһы һәм ҡорамалдары ҡуйыласаҡ, республика агросәнәғәт комплексының малсылыҡ, үҫемлекселек ҡаҙаныштары һәм башҡалар күрһәтеләсәк.\nБР Ауыл хужалығы министрлығы матбуғат хеҙмәтенән хәбәр итеүҙәренсә, быйыл был күргәҙмәне үткәреү үҙенсәлеге булып стендтарҙың мәғлүмәтлелеген күтәреү торасаҡ. Мәҫәлән, Башҡортостан агросәнәғәт комплексы стендында төбәктең паспортын урынлаштырыу ҡаралған. Шулай уҡ инвестиция проекттары менән таныштырыу, традицион аҙыҡ-түлек продукттарын тәмләп ҡарау һәм һатыу ҙур урын аласаҡ.\nСара сиктәрендә эшлекле бәйләнештәрҙе нығытырға булышлыҡ итеүсе бик күп мөһим осрашыуҙар үткәреләсәк. Белгестәр өсөн ғилми-ғәмәли семинарҙар һәм конференциялар үткәреү планлаштырыла.


Урман мәктәбендәге ремонт эштәре 1 авгусҡа тамамланасаҡ // Йәмғиәт | новости башинформ.рф\nУрман мәктәбендәге ремонт эштәре 1 авгусҡа тамамланасаҡ\n17:14, 21 июня 2011 Йәмғиәт\nБашҡортостан Президенты Рөстәм Хәмитов Иглин районының Урман ауылында мәктәпте тергеҙеү барышын тикшерҙе. Әлеге ваҡытта төҙөүселәр таяуҙарын һәм ҡыйығын алмаштырыу эштәрен ослай. 24 июнгә был этап тамамланырға тейеш.\nРөстәм Хәмитов мәктәп иҙәнен демонтажлау барышын ҡараны, шулай уҡ төҙөүселәрҙән инженер селтәрҙәренең ниндәй хәлдә булыуы менән ҡыҙыҡһынды. Эшселәр һүҙҙәренсә, инфраструктураның бөтә системаһы ла ныҡ зыян күргән, өҫтәүенә иҫкергән. Шуға күрә яҡын арала барлыҡ коммуникациялар ҙа санитар талаптарға яуап биргән яңыларына алмаштырыласаҡ.\nРеспублика Президенты мәктәптең туҡланыу блогын да ҡараны, унда ла әлеге мәлдә ремонт бара. 1 авгусҡа бында әүәлге иҫке бәләкәй ашхана урынына 240 баланы хеҙмәтләндереүгә иҫәпләнгән заманса блок ҡалҡып сығырға тейеш.\nТөҙөлөш эштәрен «21-се трест» төҙөлөш компанияһы асыҡ акционерҙар йәмғиәте башҡара. Бөгөн Урман ауылы мәктәбен тергеҙеүгә йөҙҙән ашыу төҙөүсе йәлеп ителгән, улар һүтеү һәм яңынан төҙөү эштәрен алып бара.\nКиләһе аҙнала уларҙы биҙәү эштәре оҫталары алмаштырасаҡ. Республика башлығына төҙөүселәр Урман мәктәбендәге ремонтты 1 авгусҡа тамамларға вәғәҙә бирҙе. 15 августа уҡ унда уҡыу өсөн кәрәкле бөтә йыһаз-ҡорамалдар ҙа ҡуйыласаҡ. Бынан тыш, мәктәп яны территорияһы ла был ваҡытҡа төҙөкләндерелергә тейеш.\nТеги: БР Президенты, Урман, төҙөлөш, мәктәп


10 Ғинуар 2018, 12:27\nБар ғүмерен балалар уҡытыу-тәрбиәләү эшенә бағышлаған, Ҡарағай мәктәбе уҡытыусыһы Суфия Сафуан ҡыҙы Аҙналина хаҡында яҙмам.\nСуфия - Юлыҡ ауылы ҡыҙы. Урта мәктәпте, артабан Салауат педучилищеһын тамамлаған йәш педагог хеҙмәт юлын Ҡарағай мәктәбендә башланғыс кластарға белем биреүҙән башлай. Артабан бер аҙ Имәндәш мәктәбендә лә уҡытып ала. Тәжрибә туплап, яратып һайлаған һөнәренең нескәлектәренә төшөнгәс, Ҡарағай мәктәбенә күскән уҡытыусы әлеге көндә лә бында уңышлы эшләп йөрөй. Мәктәптә уҡыған йылдарында бейеүгә маһир мөғәллимә бында бейеү түңәрәге асып, уҡыусыларҙы бейергә өйрәтте. Байрам һайын концерт ҡуялар ине. Минең Алһыу ҡыҙымдың беренсе уҡытыусыһы ла ул булды. Алдынғы ҡарашлы, белемле, үҙ эшенең оҫтаһына әйләнгән Суфия Сафуан ҡыҙы мәктәптә ойоштороусы булып тиҫтә йылдан ашыу эшләне.\nЙылдар үтте, хеҙмәт юлын әле генә башлаған кеүек булһа ла, мөғәллимлек стажы 34 йылға еткән.\nҒүмер юлдашын да бында таба – Ҡарағай ауылы егете Камил Аҙналинға тормошҡа сығып, бик татыу йәшәйҙәр. 2 бала – ҡыҙ һәм улдарын тәрбиәләп үҫтереп, оло тормош юлына сығарҙылар. Икеһе лә юғары уҡыу йортон тамамлап, эшләп йөрөйҙәр, икеһе лә ғаиләле, Стәрлетамаҡта йәшәйҙәр. Ҡыҙҙары Гүзәл сәскә кеүек ике ҡыҙ, улдары Марсель ике ул үҫтерә.\nСуфия апай менән Камил ағайҙың тормош ҡороп йәшәй башлауына ла 32 йыл ғүмер үткән. Икеһе лә егәрлеләр, урам тулы мал-тыуар һәм ҡош-ҡорт аҫрайҙар. Ғаилә башлығы күптән түгел 55 йәшен билдәләне. Бар ғүмерен шофер һөнәренә бағышлаған Камил ағай колхоз заманында колхоз автобусын, унан һуң Красноусол – Имәндәш маршрут автобусын йөрөттө. Ә хәҙер Ҡарағай мәктәбе автобусында уҡыусыларҙы ташый. Иртә таңдан Некрасовка, Мораҙ, Юрмаш, Имәндәш ауылдарынан уҡыусыларҙы барып алып, дәрестәр тамамланғас, илтеп ҡуя. Ул ҡайҙа ғына эшләһә лә, маҡтаулы водитель булып тора. Балаларын да ярҙамдарынан ташламайҙар, ейән-ейәнсәрҙәрен ҡарашалар. Улары ла атай-әсәйҙәренә ҡайтып, ярҙам итеп китәләр. Аҙналиндар кеүек ғаиләләр күберәк булһа ине, тигән теләктә ҡалам, улар иҫән-һау эшләһендәр һәм йәшәһендәр.


Маҡсатлы һәм һәләтле үҫмерҙәр иғтибарына! » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Яңылыҡтар » Маҡсатлы һәм һәләтле үҫмерҙәр иғтибарына!\nМаҡсатлы һәм һәләтле үҫмерҙәр иғтибарына! 07.03.2019 // Яңылыҡтар\n«Бирешмә!» беренсе үҫмерҙәр премияһы көслө рухлы, тәүәккәл, маҡсатлы,һәләтле, белемле үҫмерҙәргә хөрмәт күрһәтеү, ижад, хеҙмәттәре өсөн рәхмәт белдереү, уларҙы баһалау, тиҫтерҙәренә өлгө итеп ҡуйыу, яңы үрҙәргә дәртләндереүҙе маҡсат итеп ҡуя. Премияға 8 йәштән 18 йәшкә саҡлы фән, әҙәбиәт, сәнғәт, спорт һәм башҡа өлкәләрҙә уңыштарға ирешкән, ҡаршылыҡтарҙы йырып сығып, үҙ һүҙен әйткән, башҡорт телендә ижад иткән, батырлыҡ күрһәткән һәр үҫмер дәғүә итә ала. Дәғүәселәр ғариза(заявка) тултырып, фото(8-10 фото) һәм диплом-грамоталарын беркетеп, «Бәйләнештә» селтәрендә «Бирешмә!» төркөмөнә "Сообщения" аша ебәрә: https://vk.com/bireshma_serial ебәрә.\nҒаризалар 24 мартҡа тиклем генә ҡабул ителә. Ә 7 апрелдә, еңеүселәрҙе«Бирешмә!» төркөмөнөң ҙур концертында «Башҡортостан» дәүләт концерт залында бүләкләү тантанаһы көтә. Еңеүселәргә кубок һәм аҡсалата премия тапшырыласаҡ. Бар ҡатнашыусыларға ла диплом биреләсәк\nТотош уҡырға 1 235


Песня «Үҙ яғыма ҡайтһам» исполнителя Фидан Гафаров. Скачать или слушать онлайн\nПесня «Үҙ яғыма ҡайтһам»\nҮҙ яғыма ҡайтһам -ергә ятып\nТыңлар инем салғы тауыштарын,\nКиске йылы елдәр иҫкәнен.\nҮҙ яғыма ҡайтһам - ергә ятып\nЭсәр инем шишмә һыуҙарын.\nЕгеттәрҙең ҡурай моңдарын.\nҮҙ яғыма ҡайтһам - ялан аяҡ\nЭҙләр инем тәүге юлымды,\nИнеш буйындағы сәскәләрҙе,\nҒашиҡ булған тәүге ҡыҙымды.


Ҡыш бабай бүләге (хикәйә) » "Йәшлек" гәзите\nГазета "Йәшлек" » Әҙәбиәт » Проза » Ҡыш бабай бүләге (хикәйә)\nҠыш бабай бүләге (хикәйә)\n«Нисек кенә булмаһын, быны бөгөн эшләп ҡуйырға кәрәк, – тип уйланы Ғаяз. – Тағы бер яңы йылға һөйрәп сығып булмай бит инде». Ысынлап та, тағы күпме хыял менән йәшәргә була? «Машинаһының аҫтына ташланып булһа ла туҡтатам бөгөн. Етте». Үҙенең ҡарарынан еңел булып китте. Уның һаман эшендә икәненә тағы ла бер тапҡыр инаныр өсөн банк ҡаршыһында урынлашҡан ун ике ҡатлы йортҡа инде. Дүртенсе ҡатҡа күтәрелеп, подъезд тәҙрәһенән ҡараһаң, банкирҙың кабинеты ус төбөндәгеләй күренә. Бөгөн ике тәҙрәлә лә жалюзиҙар төшөрөлгән. Шулай булһа ла, өҫтәл артында ултырған кешенең шәүләһе шәйләнә. Етем көсөк кеүек нисәмә көн ошо тирәлә уралыуы үҫмерҙе ғәрләндерә, әлбиттә. Әле лә ошо тойғоһон еңер өсөн, үҙен киллер итеп күҙ алдына килтерҙе. Тәҙрә тупһаһына ята биреп, ҡулын винтовка көбәге кеүек тоҫҡаны ла атып ебәргән булды: пиф-паф.\nШул саҡ бер дәү кәүҙә уның өҫтөнә ырғыны һәм күҙ асып йомған арала, ҡулдарын артҡа шаҡарып, наручник кейҙереп тә ҡуйҙы.\n– Пиф-пафты бирермен мин һиңә, сусҡа малай, – тине был, әҙәм һүгенеп. Үҙе етеҙ хәрәкәттәр менән Ғаязды ҡапшап сыҡты: ҡорал-маҙары юҡмы, йәнәһе. Бер нәмә лә тапмағас, баҫҡыстан аҫҡа табан этте. – Атла, йәһәт. – Унан суҡмар дәүмәле йоҙроғон танау аҫтына терәне: – Өнөң сыҡмаһын, ҡорсаңғы.\nКем был? Банктың ҡарауылсылары абайлап ҡалғанмы икән ни? Теләр-теләмәҫ кенә аҫҡа табан атлаған Ғаяз шул хаҡта баш ватты. Артабан нимә эшләргә?\n– Өҫтә бер кем дә юҡ, – тине Ғаязды төрткөләп килгән ҡарауылсы (үҫмер уны Суҡмар танау тип атаны) мөйөш ҡараңғылығынан яҡтыға атлаған икенсе бәһлеүәнгә. Быныһы тағы ла дәүерәк. Өҫтәүенә, хәтәр мыйығы бар. – Яңғыҙы. Пиф-паф тип тора, етмәһә, киллер йораты.\n– Бынау байрам көнөндә шул ғына етмәгәйне! – тип һуҡранды Мыйыҡ. – Хәҙер ярты төн менттар менән мәшәҡәтләнергә... Етмәһә, банкир үҙе лә бында.\n– Ашыҡмайыҡ әле, – тине Суҡмар танау. – Һаҡсыларын саҡырайыҡ. Үҙҙәре һорау алһын. «Бушҡа ашамағанығыҙҙы раҫлар өсөн малай-шалайҙарға бәйләнә башланығыҙмы?» – тип әйтергә урын ҡалмаһын.\n– Әйтмәҫтәр. Бөгөн Фәрүәз эшләй. Ул донъя күргән егет, – тине икенсеһе.\nҒаязды артҡы яҡтан банк бинаһына алып инделәр һәм подвал һымаҡ ергә алып төшөп, бер бүлмәгә төртөп индерҙеләр. Быға тиклем былай килеп сығырын ни өсөндөр уйлап та бирмәгән Ғаяз, һис уйламағанда, үҙенең ысынтылап килеп ҡапҡанын аңланы. Күп тә үтмәне, өсәүләп кире инделәр. Ишек асылған арала, Фәрүәз тигәндәренеңдер: «Маньяк йәки шиза түгелме? Улар шулай күренекле кешеләр янында урала торған», – тип һорашҡаны ишетелде.\nБыныһы теге ике бәһлеүәндән дә ҡалҡыуыраҡ һәм ҡалыныраҡ. «Ошо хәтлек амбалдарҙы берәй ерҙә сәсеп үҫтерәләрме икән әллә?» Башына шундай уй килеүгә ирекһеҙҙән йылмайып ҡуйған Ғаяз, һаҡсы, аяҡтарын айыра баҫып, алдына килеп баҫҡас, үҙен кәрлә генә итеп тойҙо.\n– Әһә, зәңгәр куртка, зәңгәр куртка... Бер-ике мәртәбә минең дә күҙгә салынғайны был малай ишараты...\n– Ай башында аҙна самаһы уралды, – тине Суҡмар танау.\n– Шунан, егет кеше, ниндәй ниәт менән йөрөү?\n– Ғәзинур Таһировты күреп һөйләшергә кәрәк ине, – тине Ғаяз. Уратып-суратып тороу урынһыҙ. Уның маҡсаты банкирҙы осратып һөйләшеү ҙә баһа. Шулай булғас, бөтәһе лә тәртиптә.\n– Аһа, шулай уҡмы? Ә ниндәй йомош? Ссуда юллайһыңмы? Кредит кәрәкме? Әллә бер ыңғайҙан крутой иномарка һорайһыңмы?\n– Уның үҙенең дә машинаһы хөрт түгел, шулаймы, егет? «Шкода-Фабия»... – тип һүҙгә ҡушылды Мыйыҡ.\n– Үҙенеке түгел дә түгеллеккә... Әсәһе Зөлфиә Ғәни ҡыҙы Фазылованыҡы, – тип өҫтәне Суҡмар танау. – ДПС-тыҡылар нимә ҡарайҙыр? Танау аҫты кипмәгән, «право»һыҙ йөрөп ята.\nҒаяз асҡан ауыҙын ябырға ла онотоп, ҡатып ҡалды. Ҡайҙан бөтәһен дә белә былар?\n– Бер башлағас, әйтеп бөтөрәйек тә ҡуяйыҡ, булмаһа: беҙҙең алда баҫып торған был егет – ҡырҡ бишенсе мәктәптең унынсы класс уҡыусыһы Ғаяз Хәбиров. Спортсы, уҡыу отличнигы, псих-диспансерҙа иҫәптә тормай, эсмәй, тартмай, наркотиктар менән шаярмай.\n– Шаярмай торғайны, – тип янаулы өҫтәне Суҡмар танау. – Әммә ләкин шаяра башлауы ла бик ихтимал. Бына хәҙер милиция наряды саҡырабыҙ ҙа уның кеҫәһенән бынау бәләкәс кенә тоҡсай килеп сыға. – Уның усында аҡ порошоклы полиэтилен тоҡсай күреп, Ғаяз ағарынып китте.\nБыл бәһлеүәндәрҙең банктан мул ғына эш хаҡын юҡҡа алмағандарын төшөнгәйне инде Ғаяз.\n– Миңә, ысынлап та, Ғәзинур Таһиров менән һөйләшергә кәрәк, – тине ул, ихласлығын тауышына мөмкин тиклем сығарырға тырышып.\n– Нимә тураһында?\n– Шәхси эш буйынса...\n– Конкретыраҡ әйткәндә?\n– Мин әйтергә теләгән мәғлүмәтте, моғайын, ул башҡалар белеүен теләмәҫ...\n– Ярай, иптәштәр, – тип ҡырт киҫте Мыйыҡ, – буш менән ваҡыт әрәм итмәйек. Милицияла бөтәһен дә һөйләтерҙәр. – Ул өҫтәлдәге телефонға үрелде.\nҒаяз, уны бала-сағаға һанап, шулай «бесәй-сысҡан» уйнағандарын аңлағайны инде. Тик, ысынлап та, бала-саға кеүек килеп ҡапҡас, нимә ҡылаһың инде.\n– Мин уға улы барлығын хәбәр итергә теләгәйнем, – тине. Үҙе сәс бөртөктәренә тиклем ҡыҙарҙы.\n– Ҡайҙа инде ул уның улы?\nҮҫмер башын аҫҡа эйҙе һәм бер һүҙ ҙә өндәшмәне.\n– Әллә һин үҙеңме? – Улар өсөһө бер юлы шарҡылдап көлөп ебәрҙе. «Бының ни көлкөһө бар?» Ғаяз уларҙың көтмәгәндә шулай кәйефләнеп киткәндәренә аптырап ҡараны. «Моғайын, үҙҙәре лә банкирға атай, ағай, йә, исмаһам, яҡын дуҫ булырға ҡаршы булмаҫ ине».\n– Ә ниңә? Ысынлап та, оҡшаған бит, – тине Мыйыҡ, көлөүҙән туҡтағас. – Иғтибар менән ҡарағыҙ әле.\n– Башҡорт башҡортҡа оҡшай инде, – тип ҡырт киҫте Фәрүәз.\n– Һин дә башҡорт та, тик һиңә бер ҙә оҡшамаған бит, – тип ауыҙ йырыуын дауам итте Суҡмар танау.\n– һиңә нисә йәш әле, егет? – тип һораны Фәрүәз күҙенән атылып сыҡҡан йәштәрен һөртә-һөртә.\n– Ун алты, – тип яуапланы Мыйыҡ Ғаяз урынына.\n– Тимәк, һин тыуғанда атайыңа ун ете йәш булған. Өлгөр егет!\n– Бының ни көлкөһө бар. Башҡорттар элек улдарын ун дүрт йәш тулыр-тулмаҫтан өйләндергән, – тине Ғаяз тыныс ҡына.\nТелефон шылтыраны. Ғәзинур тәүҙә трубканы берәйһе алыр тип көткәйне, байрам уңайы менән секретарын иртәрәк ҡайтарып ебәргәне иҫенә төштө. Дөрөҫөн әйткәндә, уның үҙенә лә ҡуҙғалырға ваҡыт. Юл ыңғайында әсәһенә лә инеп, бүләктәрҙе ҡалдырып, ҡотлап сығырға кәрәк. Байрамдарҙы ене һөймәй ине банкирҙың. Яңы йыл байрамын айырыуса. Бөгөнгө көнгә тиклем ул йылды кәмендә биш тапҡыр ҡаршылап өлгөргәйне инде: эштә коллектив менән, үҙҙәре шефлыҡ иткән бер нисә урында, иң әһәмиәтле клиенттар менән. Бөгөнгө төн һуңғыһы һәм иң ауыры. Өйө тулы ҡунаҡ. Хәҙер шуларҙың күңеле булһын өсөн бер нисә сәғәт буйы клоун шикелле ауыҙ йырырға тура киләсәк. Йылдың йылы шулай. Байрамдар Ғәзинурға эш көндәрендә кисергән ләззәте өсөн яза итеп ебәрелгән кеүек тойола. Ысынлап та, абсурд түгелме ни, кемдәрҙеңдер ихтыяры менән йыл һайын, фәләнсә көндә һин күңел асырға тейешһең, тип алдан уҡ билдәләп ҡуйылған. Һәм һин бер ҡайҙа ла китә алмайһың, шуға буйһонаһың.\nБанкир, теше һыҙлағандай, ыңғырашып ҡуйҙы ла, саҡ ҡына тынып торғандан һуң, яңынан шылтырай башлаған телефонға үрелде.\n– Һа, Нурый, был ысынлап та һинме? – тигән шаталаҡ тауыш яңғыраны һәм берәүҙең иһаһайлап ҡәнәғәт көлгәне ишетелде. Был тауыш менән, ниһайәт, Ғәзинурҙың кабинетына байрам кәйефе эркелеп килеп инде.\n– Һеҙ кем булаһығыҙ? – тине ул, ирекһеҙҙән йылмая башлағанын тойоп.\n– һа, ишетәһегеҙме? Танымай. Банкир Ғәзинур үҙенең балалар баҡсаһына бергә йөрөгән дуҫын танымай. – Шылтыратыусының табындаштары ла ҡыҙышып алғайны, ахыры. Кемдеңдер трубкаға яҡын килеп:\n– Булды, ти, – тип хахылданы. – Ултырҙы, ти, банкир ошо мәлдә эшендә. Ул күптән Канар утрауҙарында сәпелдәп һыу инеп йөрөйҙөр инде.\n– Нурый, был ысынлап та һинме? Мин дә уйламағайным һин яуап бирерһең тип. От балды, тоттом да шылтыраттым. Теге Ҡыш бабайҙың һаҡалын йолҡоп алғанымды һөйләп ултырҙым да... Иҫеңдәме?\n– Ә, Артур, – тине Ғәзинур. – Уны оноторлоҡмо ни?\n– Бына, ишеттегеҙме? Мин шул... Арый, Нурый, Барый, беҙ – банда, тип йөрөй торғайныҡ. Әллә киләһеңме, туған, ә?! Беҙ бында, сантехник егеттәр, эштә Яңы йыл ҡаршылап ултырабыҙ! – Уның артында: «Килде, ти, һиңә!» – тип ҡысҡырышҡан, дәррәү көлөшкән тауыштар ишетелде.\n– Бөгөн килеп сыҡмаҫ, Артур, – тине Ғәзинур. – Өйҙә көтәләр. Тик һин телефон номерыңды ҡалдыр әле. Мин үҙем һиңә шылтыратырмын.\nУның Яңы йылды айырыуса яратмағанының сәбәпсеһе тап ошо Артур ине шул. Дүрт йәше лә юҡ ине. Әкиәткә ышанған матур саҡ. Ә Арый килде лә хәбәр һалды: бер ниндәй ҙә Ҡыш бабай юҡ. Өлкәндәр алдай. Ышанмаһағыҙ, мин иртәгә байрамда күрһәтәм. Ғәзинур-Нурый баш тартты. Ул Ҡыш бабайҙан бүләккә үҙе йөрөй торған танк һорағайны. Барый өндәшмәне. Әммә Арый икенсе көндө шыршы байрамында атылып барҙы ла Ҡыш бабайҙың һаҡалын тартты ла алды. Һаҡал аҫтынан тәрбиәселәре Вера Петровнаның тирләп-бешкән йөҙө килеп сыҡты. Тетрәнеүенән хатта илай ҙа алмағайны Ғәзинур. Тормоштоң тылсымдан түгел, ялғандан тороуы менән беренсе тапҡыр шулай осрашҡайны.\nӘ Арыйға нимә, ана ул үҙенә-үҙе байрам яһай белә. «Шулай булырға кәрәк!» – тигән ҡарарға килде Ғәзинур.\nФәрүәздең кеҫә телефоны шылтыраны.\n– Ҡайҙа йөрөйһөгөҙ ул? Бында телефондан яуап бирергә лә кеше юҡ.\n– Мин аҫта, Ғәзинур Ғәлимович, – тип яуапланы һаҡсы. Саҡ ҡына уйланып торҙо ла өҫтәне: – Бында Ҡыш бабай һеҙгә бүләк алып килгән бит әле.\n– Ҡумтаһын асып ҡаранығыҙмы һуң?\n– Ул ҡумтаға ғына һыйырлыҡ түгел шул. Ҙур сюрприз. – Һаҡсы, һиҙгер эт кеүек, ниндәйҙер билдәләр буйынса хужаһының кәйефе күтәрелгәнен абайлап, ҡыйыуланып китте лә өҫтәне: – Әллә үҙегеҙ генә төшөп ҡарайһығыҙмы?\nКүп тә үтмәне, аяҡ тауышы ишетелде һәм:\n– Күрһәтегеҙ әле ул ҙур сюрпризығыҙҙы, – тип банкир үҙе килеп инде. Һаҡсылар башта уға, унан үҫмергә ҡараш ташланы һәм бер-береһенә ҡарашты. Оҡшашлыҡ хайран ҡалырлыҡ ине. Һуйған да ҡаплаған, ти халыҡ бындай ваҡытта. Ғаяз да телен йотто. Ул атаһы менән осрашыуын меңдәрсә тапҡыр күҙ алдына килтереп ҡарағаны бар, әммә бер ваҡытта ла ошолай тотҡон хәлендә, ҡарауыл бүлмәһендә булыр тип уйламағайны. Өҫтәүенә, уны банкирҙың артыҡ йәш күренеүе шаҡ ҡатырҙы. Фотоларында ла, телевизорҙан да ул күпкә өлкәнерәк күренә ине лә баһа. Үҫмерҙең күңеленә беренсе тапҡыр, әллә яңылышаммы икән, тигән шик килде. Бары әле генә ҡарауылсыларҙың шул тиклем көлөүҙәренең сәбәбен аңланы.\n– Ни бит әле, Ғәзинур Ғәлимович, – Мыйыҡ нисек йәтешерәк әйтергә һүҙ эҙләп маташты ла, тура ярыуҙан да ҡулайыраҡты тапманы. – Бына был егет үҙен һеҙҙең улығыҙ тип таныштыра.\nҒәзинур, ғәжәпләнеп, үҙенең һынсыл ҡарашын Ғаязға күсерҙе. Ҡыҙҙарса нәфис һыҙатлы сибәр йөҙ. Оҙон керпекле ҙур ҡуңыр күҙҙәр. Йәтеш кенә танау. Сейә ҡыҙыл ирендәр. Маңлай сәстәре лә матур булып алҡаланып төшкән.\n«Ҡыҙҙар кеүек сибәр», – тип йәненә тейә торғайнылар уның да. Ғәзинур алдында ҡыҙарынып баҫып торған үҫмерҙә үҙенең ошо йәштәге сағын танығандай булды. Баштан-аяҡ күҙ йүгертте: әлбиттә, уның ошо йәштәге улы булыуы мөмкин булмаған хәл. Әммә...\n– Ысынлап та, сюрприз! – тине Ғәзинур. – Әйҙә әле, яҡындан танышайыҡ, Ҡыш бабай бүләге.\nУл артынан эйәрергә ымлап, бүлмәнән сығып та китте.\nҠарауылсылар йәнә бер-береһенә ҡарашты.\n– Сытайманы ла! – тип барыһының да уйындағын ҡысҡырып әйтеп бирҙе Суҡмар танау. – Вот выдержка!\n– Бына шуның өсөн дә ул – банкир, ә беҙ уның һаҡсылары инде, егеттәр, – тине Фәрүәз. – Әйҙә, сюрприз, атла.\nҒәзинур уларҙы лифт эсендә көтөп тора ине инде. Ул йәнә егетте баштан-аяҡ күҙҙән үткәрҙе. Буй-Һыны ла ҡыҙҙарҙыҡы кеүек: зифа, һығылмалы, еңел һөйәкле. Ғәзинур бит үҫмер ҡорона инә башлағас, үҙенең төҫ-ҡиәфәтенән бик оҙаҡ оялып йонсоно. Малайҙарға оҡшар өсөн палубалағы матрос кеүек алпан-толпан баҫып йөрөр ине. Бик иртә мыйыҡ ебәрҙе. Тартып та ҡараны. Был егет тә шул уҡ проблемалар менән осрашҡан, күрәһең, тик уларҙы Ғәзинурға ҡарағанда уңышлыраҡ хәл иткән. Хәҙерге йәштәр аҡыллыраҡ шул!\n– Махсус күнекмәләр эшләйһеңме? – тине ул, Ғаяздың мускулдарына ишаралап.\nҒаяз баш ҡаҡты. Ул банкирҙың бөтөнләй ғәжәпләнмәгәненә, көтөлмәгән һорауҙар биреүенә аптырабыраҡ ҡалғайны. «Әсәйең- дең исеме кем? Нисә йәштәһең? Минең улым икәнеңде нисек иҫбатлай алаһың?» – ни өсөн шулай тип һорамай?\n– Ә бокс? – Ғәзинур, ирекһеҙҙән, үҙенең бокс менән шөғөлләнгәндә ҡыйшайтҡан танауын һыйпап ҡуйҙы.\n– Юҡ, – тип баш сайҡаны Ғаяз. – Бер-береһенең башын төйгөсләп һиңмайға әйләнеп бөтәләр, тип әсәйем рөхсәт итмәне. Каратэға йөрөйөм.\n– Әсәйең бик аҡыллы икән, – тине Ғәзинур.\n«Ул минең уның улы булыуымды етдигә алманы, ахыры», – тип уйланы Ғаяз. Шунан, үҙе лә һиҙмәҫтән:\n– һеҙҙең уң аяғығыҙҙың тубығы аҫтында йондоҙ кеүек ҡара миңегеҙ бармы? – тип һораны.\nҒәзинур менән Фәрүәз бер-береһенә ҡарашып ҡуйҙы.\n– Юҡ! – тип яуапланы банкир.\n– Яңы йылды ҡайҙа ҡаршылағың килер ине? – тип һораны банкир кабинетҡа инеп йәтеш кенә кәнәфиҙәргә ултырғас.\n– Канар утрауҙарында, тиген, егет, – тип йылмайҙы Фәрүәз.\n– Унда миңә нимә ҡалған? – тип яуапланы Ғаяз.\n– Ниңә, рәхәтләнеп диңгеҙҙә һыу инеп, ҡояшта ҡыҙынып ҡайтҡың килмәйме ни? – тип ҡыҙыҡһынды банкир. «Ысынлап та, Канарҙан башҡа ер бөткәнме?» – тип уйланы үҙе.\n– Юҡ, – тине Ғаяз. – Әле унда әсәйем менән атайым һыу инә.\n– Шулай уҡмы ни?! – тип кәзекләште һаҡсы. – Ә һинең барғың килмәне инде.\n– Туҡтап тор әле, Фәрүәз, – тип тыйҙы уны Ғәзинур. – Мин ысынтылап һорайым. Яңы йылды ҡайҙа ҡаршыларға теләр инең?\n– Ирәмәл башында, – тине үҫмер. – Ике көндән беҙ барыбер унда барабыҙ. Мин Яңы йылды ҡаршыларға тәҡдим иткәйнем дә, ҡыҙҙар ризалашманы.\n– Ә ниңә, шәп фекер бит, Фәрүәз, – Ғәзинур үҙе лә уйламағанда рухланып китте. – Был хаҡта минең дә уйлағаным бар ине!\n– Һеҙ шаяртмайһығыҙмы, Ғәзинур Ғәлимович?\nБанкирҙың дәртләнеүе йөҙөнә яҙылғайны. Ул ышаныслы итеп\n– Әсәйегеҙ көтә, – тип дауам итте Фәрүәз.\n– Ә телефон нимәгә?\n– Өйөгөҙгә ҡунаҡтар саҡырғанһығыҙ.\nӨҫтәл тулы һый, музыка бар, өйҙә урын етерлек. Әйҙә рәхәтләнеп күңел асһындар.\n– Барыбер барып өлгөрмәйбеҙ, – тине Ғаяз.\n– Әле һигеҙ ҙә юҡ. Ваҡыт артығы менән етә, – тине Ғәзинур. «Был аҡылындамы?» тигәндәй ғәжәпләнеп ҡараған Ғаязға күҙ ҡыҫып.\n– Ысынтылапмы? Вертолет саҡырайыммы? – Һаҡсы хужаһының холҡона өйрәнеп бөткәйне, шикелле, телефондан шылтыратырға тотондо.\n– Ә кейем? – тине Ғаяз.\n– Урам аша сығып «Спортмастер»ҙан өс тау ботинкаһы, үҙегеҙгә йылыраҡ кейем алаһығыҙ. Минең бында үҙемдең кейем бар. Бының өсөн һеҙгә егерме минут ваҡыт. – Ғәзинурға был мажара торған һайын нығыраҡ оҡшай бара ине. – Йә, нимә тораһығыҙ. Тайығыҙ.\nШул ваҡыт телефон шылтыраны.\n– Ҡара әле, Илнара, – тине Ғәзинур күтәренке кәйеф менән. – Бында мине улым килеп тапты бит. Улым, тием, улым. Мой сын, аңланыңмы. Бик шәп егеткә оҡшаған. Ул Яңы йылды минең менән ҡаршыларға теләй. Нисәмә йыл эсендә беренсе тапҡыр. Уның быға тулы хоҡуғы барҙыр, тип уйлайым.\nШылтыратҡан ҡатын-ҡыҙ ҡыҙғандан-ҡыҙа бара ине, ахыры. Банкир аҡланыуға күсте.\n– Һуң, Илнара, мин бит үҙем дә белмәй инем. Әсәһе менән түгел. Түгел, әлбиттә. Ул бит ҙур инде. Нисә йәш? Белмәйем, һиңә нисә йәш, тинең әле, егет? Ун алты. Ун алты йәш, ти. Юҡ, иҫерек түгелмен. Ҡунаҡтар йыйылһа ни... Ашарға-эсергә бар. Хужабикә бар, һин бит минең хужабикәм, Илнара, шулай түгелме ни? Рәхәтләнеп күңел асығыҙ. Минән файҙа юҡ бит инде. Эсмәйем, тартмайым, йырламайым, бейемәйем. Тексәйеп ултыра бирәм. Үҙең бит гел шулай тип асыуланаһың. Минһеҙ тағы ла күңеллерәк булыр. Трубканы ташланы, – тине ул Фәрүәзгә боролоп. – Хәҙер һиңә шылтыратасаҡ.\n– Ә мин нимә тип әйтәйем?\n– Башыңды эшләт. Ҡатын-ҡыҙ менән һөйләшергә һине өйрәтергә түгел инде. Тик ҡайҙа йыйынғаныбыҙҙы әйтеп ҡуйма. Уларға ышанһаң, килеп тә төшөрҙәр.\nШул саҡ һаҡсының телефоны шылтыраны.\n– Юҡ, иҫерек түгел. Шаяртмай. Ысынлап та, бер егет килде.\nУлымын, ти. Ун алты йәштә. Эйе, Ғәзинур Ғәлимовичҡа ун ете йәш булған. Юҡ, үҙе генә. Әсәһе әле Канар утрауҙарында, ти. Эйе, осабыҙ. Юҡ, Канарға түгел. Унда әсәһенең ире һәм башҡа балалары бар. Эй, Ғаяз, тағы туғандарың бармы?\n– Бар, – тине үҫмер. – Ҡустым менән һеңлем.\n– Бына, ишетәһегеҙме, Илнара? – тине Фәрүәз. – Ғәфү итегеҙ. Вертолет килде. Беҙ китәбеҙ. Ҡайҙа икәнен әлегә мин дә белмәйем. Трубканы ташланы. Илай, моғайын, марихуана-фәлән тартҡанһығыҙҙыр, тип енләнә.\n– Тайығыҙ «Спортмастер»ға, ун биш кенә минутығыҙ ҡалды, – тип ҡул һелтәне кейемен алмаштырып та өлгөргән Ғәзинур.\nОлоғара таҫтамалдарға уранып мунсаның алғы бүлмәһенә сығып ултырғас ҡына Ғаяздың күҙе банкирҙың тубыҡ аҫтындағы йондоҙ кеүек миңенә төштө.\n– Яңы ғына абайланыңмы? – тип көлөмһөрәне Ғәзинур. – Ә мин, ниңә һаман өндәшмәйһең икән, тип уйлағайным.\nВертолет, «Бурандар»ҙа жыуылдатып елдереү, Ирәмәл башында Яңы йыл ҡаршылау...\n– Мажаралар бер башыма артыҡ күп булып китте, шикелле, – тип йылмайҙы Ғаяз. – Бөтөнләй онотоп киткәнмен. Мунсанан һуң ике бите ҡып-ҡыҙыл ғына булып киткән, ул бөтөнләй малай ғына булып күренә һәм арҡаһынан тупылдатып яратҡы килә. Ғәзинур егеттең еүеш сәстәрен шаяртып туҙратты ла ҡымыҙлы кәсә тотторҙо.\n– Һыуһынға шәп.\n– Ә бит һеҙ мине алдағанһығыҙ, – тине Ғаяз, бер тынала кәсәне түңкәреп ҡуйғас. – Нишләп?\n– Ул саҡта әле мин һине ул итергә теләйемме, юҡмы икәнен белмәй инем, – тип яуапланы Ғәзинур.\n«Ә хәҙер?» – тип һорағыһы килде Ғаяздың, тик ҡыҙҙар кеүек ҡыланып ултырған шикелле яңғырар, тип тыйылды. Унан яуап бирергә теләмәгән сағында, банкир яуаптан бик оҫта ялтанып ҡаса. Бындай мәлдә егет: «Ҡалай хәйләкәр!» – тигәндәй Фәрүәзгә ҡарай, ә уныһы «Бына шуның өсөн ул банкир, ә мин уның һаҡсыһы ғына», тигәндәй башын сайҡай. Ҡыҫҡаһы, Ғәзинурҙың ни әйтерен, ни ҡылырын алдан әйтеү еңел түгел. Ул Ғаязға торған һайын нығыраҡ оҡшай бара, әммә инде үҙе лә уның атаһы булыуына нығыраҡ шикләнә. Ә бына шундай ағайың булһа ҡайһылай хәтәр булыр ине!\nМул табындан һуң барыһы ла йоҡларға ятҡанда, ҡыштың оҙон төнө лә үтеп бара ине. Ниһайәт, улар икәүһе генә ултырып ҡалды.\n– Йә, – тине Ғәзинур шул саҡта ғына. – Әсәйең һиңә нимәләр һөйләне инде?\n– Ә әсәйем бер нәмә лә, хатта минең был хаҡта белгәнемде лә белмәй.\nНиһайәт, банкирға ла ғәжәпләнергә сират етте. Уны аптырата алғанына бик ҡәнәғәт ҡалған Ғаяз йылмайып ҡуйҙы, унан хатта ошонда ла бер-береһенә оҡшашлыҡтарын күреп, икеһе бер юлы ҡысҡырып көлөп ебәрҙе.\n...Шау-шыулы ғаиләләрендә Ғаяз һәр ваҡыт үҙен ят һәм кәрәкһеҙ итеп тоя торғайны. Әсәһе, үгәй атаһы, ҡустыһы менән һеңлеһе – бына, исмаһам, улар ысын ғаилә. Уларға бер-береһе менән күңелле. Шар-шор итеп асыуланышып китәләр, тағы ла нығыраҡ шарылдашып ярашалар. Гел генә өй тулы кеше – дуҫтары, туғандары, таныштары өҙөлмәй. Саҡ ҡына берәйһе килмәй торһа, үҙҙәренә урын таба алмай башлайҙар ҙа берәйһенә ҡунаҡҡа сығып китә һалалар. Ә Ғаяздың был ығы-зығынан ҡасып өҫтәл аҫтына ғына булһа ла инеп ултырғыһы килә. Ә ҙурая башлағас, кәштә-кәштә китаптар торған «ҡараңғы мөйөш» уның иң яратҡан урыны булып китте. Малайҙы күҙ уңынан ыскындырмаҫҡа тырышҡан берҙән-бер кеше – өләсәһе – уны һораһа, бошмай ғына, ҡайҙа булһын, «ҡараңғы мөйөштә» тип яуап бирәләр ине. Башта Ғаяз, атаһы үгәй булғанға шулай ятһынамдыр, тип уйлай ине. Уның үҙ атаһы, ҡыҙғылт ерән сәсле башҡорт (беҙ – ҡыпсаҡ, ә ысын ҡыпсаҡтар ҡыҙыл булған, тип әйтергә ярата), эре һипкелле, гел генә йылмайғыһы килеп торған һөйкөмлө кеше Владивостокта йәшәй. Ике йылға бер ялға ҡайтҡанында Ғаязды артынан ҡалдырмай. Башҡа ваҡытта ла онотмай, тыуған көнөнә һәм Яңы йылға ҡиммәтле бүләктәр һалып тора. Ә инде малайы ҙурая төшкәс, ай һайын аҡса ла һалып ебәрә башланы.\nҮҙенең берҙән-бер улын – яңы ғаиләһендә уның ике ҡыҙы үҫә – үҙе әйтмешләй, «баш балаһы – Ғәниевтар фамилияһын дауам иттереүсене» мөкиббән китеп ярата ул. Ғаяз үҙе лә атаһын үҙ итә, тик ғәмһеҙ холоҡло, гел генә йылмайырға торған ҙур ауыҙлы, шаталаҡ атаһы менән дә бер оҡшашлыҡ та тапмай. «Һин минең өләсәйемә оҡшағанһың, – тип яуаплай атаһы уның һорауына. – Ул да һинең кеүек хисле була торғайны. Матур итеп йырлай, үҙе шиғыр сығара, хатта себенде лә үлтерергә йәлләй торғайны». Тик Ғаяз бауыр баҫа алырлыҡ ул әбей күптән гүр эйәһе, шуға күрә малай турғай ояһындағы кәкүк балаһылай яңғыҙ...\nБер заман ул үҙенең зарын әсәһе яғынан ике туған апаһы Алһыу менән уртаҡлашты.\n– Әллә мине уллыҡҡа алдылармы икән? – тине ул моңһоу ғына.\nУл саҡта Ғаяз ун дүртен тултырып, ун бише менән бара ине инде.\n– Һин үҙеңдең атайыңа оҡшағанһың, – тип яуап ҡайтарҙы һәр ваҡыт өлкәндәр тирәһендә уралырға яратҡан, шуға күрә бөтә нәмәне лә белгән Алһыу, серле ҡиәфәт менән. Уның «үҙеңдең» тигән һүҙенә айырыуса баҫым яһағанына йәне көйгән Ғаяз:\n– Әйттең һүҙ, – тип ҡаршы төштө. – Кемгә-кемгә, ә атайыма түгел инде.\n– Мин һинең биологик атайың тураһында әйтәм. Ә Владивос- токтағы атайың һиңә атай түгел.\n– Нимә һин миңә Бразилия сериалы һөйләйһең? – тип асыуланды үҫмер. Алһыуҙың холҡо шул, саҡ ҡына бер нәмә һораһаң, эреләнә лә китә.\n– Ышанмайһыңмы? – тине Алһыу. – Әйҙә, киттек беҙгә. Мин һиңә бер нәмә күрһәтәм.\nАлһыу төпкө бүлмәнән иҫке сумаҙан килтереп сығарҙы ла унан бер иҫке генә альбом алды. Унан үҙҙәренең әсәләре, педта уҡығанда йәйгеһен пионер лагерында вожатый булып эшләгәндә төшкән бер нисә фотоны эҙләп тапты.\n– Бына ҡара әле, – тине ул бер үҫмергә төртөп күрһәтеп. – Һин бында нисек барып сыҡтың, «ваҡыт машинаһы»на ултырыпмы?\nҒаяз аптырап ҡалды: фотолағы үҫмер ике тамсы һыу кеүек үҙенә оҡшағайны. Иғтибар менән ҡарай торғас, уның саҡ ҡына өлкәнерәк икәнен, танау аҫтында мыйыҡ ишараты шәйләнгәнен абайланы.\n– Бында уға ун ете йәш тулып килә. Унынсы класҡа күскән,– тине Алһыу. – Бына шул инде һинең ысын атайың.\nҒаяз үҙенең ике йылдан ашыу ысын детектив кеүек уның тураһында мәғлүмәттәр йыйғанын, бер нисә тапҡыр хат яҙырға йәки шылтыратырға уйлап ҡуйғанын һөйләп торманы.\n– Алһыуҙың әсәһенең исеме Гөлнур Фәритовна, фамилияһын онотҡанмын, ә һинең әсәйең – Зөлфиә Нәғимовна... – тине Ғәзинур уйсан ғына. Шунан көтмәгәндә: – Яратҡан ҡыҙың бармы? – тип һораны.\n– Берәү оҡшай... – тине егет.\nҒәзинур үҙ-үҙенә сәйерһенеп ҡолаҡ һалды. Әлегеләй үҙен бөтөн, яҡлаулы, ышаныслы һәм шул уҡ ваҡытта көслө итеп бығаса бер ваҡытта ла тойғаны юҡ ине. Ҡаршыһында ултырған һәм тонйорап торған күҙҙәре менән үҙенә яратып ҡараған үҫмерҙе ҡосаҡлап алғыһы килде. «Атайлыҡ тойғоһо ошолай буламы икән әллә?»\n– Ә мин ун алты йәшемдә тәүләп ғашиҡ булдым, – тине ул. – Лагерға ла беренсе тапҡыр килеүем ине. «Бигерәк өйҙә лә өйҙә, кеше араһында йәшәргә лә өйрәнһен», тигән өләсәйемдең идеяһы ине был. Туғыҙҙы бөткән йәй. Вожатыйҙарыбыҙ ҙа үҙе- беҙҙән күпкә өлкән түгел. Әсәйеңә ун туғыҙ йәш ине ул сағында. Икенсе курсты ғына тамамлаған. Ә мин туғыҙҙы бөткән бер малай. Етмәһә, ҡаҡса булғанға, тиҫтерҙәремдән күпкә йәшерәк күренәм. Фотографияны күргәс, бәлки, иғтибар иткәнһеңдер. Унда беҙҙең бер нисә спортсы егет бар ине. Улар минән аша ҡарап тора. Бына шул, мин бер күреүҙән вожатыйға ғашиҡ булдым. Башымды юғалттым. Юғалтмаҫлыҡ та түгел ине шул. Мин – болот кеүек бер моңһоу малай, ул – ҡояш. Үрелеп буй етерлек түгел.\nБына шул ҡыҙ миңә иғтибар итте бит, тойғоларыма яуап бирҙе. Мин быны мөғжизә кеүек ҡабул иттем. Был «мөғжизә»нең сәбәбен һуңыраҡ аңланым. Ул йәрәшелгән егете менән асыуланышып килгән һәм минең уға мөкиббән китеүем уның шул йөрәк яраһын уңалтыр өсөн кәрәк булған. «Уға асыу итеп, һин – себеш менән сыуалдым». Аҙаҡтан ул миңә шулай тине. Уҡыу йылы башланғас, уны институтынан барып таптым. Ул ситтән тороп уҡыу бүлегенә күсеп йөрөй ине. Егете менән ярашҡандар, туй көндәре билдәләнгән. Билеттары кеҫәлә – туйҙан һуң улар Алыҫ Көнсығышҡа китергә тейеш ине. – Ғәзинур тамаҡ төбөнә төйөлгән төйөрҙө йотоп ебәрә алмағандай торҙо, ул көндәрҙең шәүләһе йөҙөнә төшкән кеүек булды. – Быларҙы минең әлегәсә бер кемгә лә һөйләгәнем юҡ ине, – тине ул үҙен йотлоғоп тыңлаған Ғаязға. – Үҙемде ҡот осҡос бәхетһеҙ тойҙом. Тормоштоң бер ниндәй ҙә мәғәнәһе ҡалманы. Туй көнө ЗАГС-тан сыҡҡас, Салауат һәйкәленә сәскә һалғандарын ҡарап торҙом. Ул тағы ла матурыраҡ, күҙ ҡамаштырырлыҡ күренде. Йәш кәләш күлдәгендә бөтә ҡыҙҙар ҙа матур була. Ул саҡта мин был турала белмәй инем әле. Ә кейәүе шул тиклем шөкәтһеҙ. Мине кемгә алмаштырған, тип үртәлдем.\n– Юҡ, ул былай һөйкөмлө генә ул, – тип бығаса «атай» тип йөрөткән кешеһен яҡлашмай булдыра алманы Ғаяз.\n– Яратышҡандары йөҙҙәрендә сағыла. Бығаса мин, бәлки, бер-береһенән күңелдәре ҡайтыр ҙа мин Зөлфиәнең айырылғанын көтөп алырмын, тип хыялланған булғайным.\n– Ә бит дөрөҫ уйлағанһың, – тине Ғаяз. – Улар биш йыл да йәшәй алмай айырылышты.\n– Уларҙың бер-береһенә ҡарап туймағанын, сут-сут үбешкәндәрен күргәс, был өмөтөм дә һүнде. Зөлфиәнән үс алғым, намыҫына тейеп, бәхетен боҙғом килде. Ҡаршы яҡтағы өй башына йүгереп менергә лә, улар биҙәүле машиналарына ултырырға килгәс, ун икенсе ҡаттан алдарына һикереп төшөргә уйланым. Күҙемә аҡ-ҡара күренмәй йүгереп мендем, тик өй ҡыйығына илткән ишек бикле булып сыҡты.\nХат яҙып ебәрергә лә венамды ҡырҡырға уйлап өйгә ҡайттым. Килеп инеү менән өләсәйем атайым менән әсәйемдең аварияға эләккәнен әйтте. Ғаиләбеҙгә килгән был ҙур хәсрәт эргәһендә минең ҡайғым бер аҙға артҡа сигенде. Атайым айырыуса ныҡ яраланғайны. Минең ҡаным уға кәрәк булды.\nҒәзинур тынып ҡалды. Яуапһыҙ һөйөү һалған яралар уңалһа ла, йөрәктә бер шырау тороп ҡалғаны, башҡа бер ваҡытта ла, бер кемгә ҡарата ла ундай тойғо кисермәгәне хаҡында өндәшмәне. – Хәҙер ниңдәй икән әсәйең? – тине ул, хәтирәләрен һирпеп ташлағандай, башын сайҡап.\n– Ниндәй булһын, элекке кеүек үк елбәҙәк инде, – тип өлкәндәрсә яуапланы егет. Ғәзинурҙың ирен ситтәренә йылмайыу ҡунғанын абайлап: – Балаларының атаһы кем икәнен тыуғас ҡына аңлаған кеше тураһында нимә тип әйтәһең инде, – тип өҫтәне. Банкирҙың һораулы ҡарашын күреп, дауам итте: – Ҡустым Владивостоктағы атайым кеүек ерән сәсле, һипкелле. Ә ул тыуғанда, беҙ үгәй атайым менән йәшәй инек инде. Тик нисек кенә булмаһын, уны барыһы ла бик ныҡ ярата. Хатта Владивостоктағы атайым да уны һаман онота алмай.\n– Һаман да элекке кеүек һөйкөмлө булһа, был бер ҙә ғәжәп түгел.\n– Элеккегә ҡарағанда ла... Сөнки был атайым унан дүрт йәшкә йәшерәк. Әсәйгә үҙен бик ныҡ ҡарарға тура килә. – Ғаяздың тауышында ирония яңғыраны. Атайҙарының артыҡ күплеге уға бик оҡшап етмәй ине, күрәһең.\n«Ә миңә ҡасандыр «бала-саға» тигәйне» – тип уйлап ҡуйҙы Ғәзинур. Тик был хәҙер мөһим түгел ине инде.\nБыл донъяла осраҡлы бер генә лә нәмә булмай, тигәнгә ышана Ғәзинур. Хатта уны күп тапҡыр һынағаны ла бар. Шунан сығып, үҙен нисәмә йылдар буйы әрнеткән был тойғоноң уға һынауғамы, язағамы ебәрелгәнен аңлай алмай йонсой ине. Әле ҡапыл донъяһының бөтәйеп, күңеленең, ниһайәт, урынына ултырғанын тойҙо. Тормошона Ҡыш бабай менән Яңы йыл мөғжизәһе, донъяның тылсымы ҡабат ҡайтҡайны.\n– Ҡыш бабайҙың күптән инде мине былай ҡыуандырғаны юҡ ине, – тине ул. – Йә, минең өсөн иң ҙур сюрприз, ысынлап тороп, таныш булайыҡ та, инде бер-беребеҙҙе юғалтышмайыҡ, йәме?\nУл әле алдында баҫып торған йән яҡынына «улым» тип әйтергә әҙер түгел, әммә уның яҡты донъяла барлығына ифрат бәхетле ине.\nСығыу ваҡыты 6-01-2018, 07:30 | Ҡаранылар: 785\nАҙашҡан хыял (тулыһынса)


Командировка таныҡлыҡтары бөтөрөлә » «Йәшлек» гәзите | Газета "Йэшлек"\nГазета "Йәшлек" » Иҡтисад » Командировка таныҡлыҡтары бөтөрөлә\n16.01.2015 Командировка таныҡлыҡтары бөтөрөлә\nДәүләт һәм эшҡыуарлыҡ ойошмалары хеҙмәткәрҙәренә Рәсәй ҡалаларына сәфәргә барғанда командировка таныҡлыҡтарын алып йөрөргә кәрәкмәйәсәк.\nХәҙер эш биреүсегә сәфәрҙең датаһы һәм ваҡыты күрһәтелгән поезд йәки самолет билеты ла етә.\nКомандировка таныҡлыҡтары уларҙың йөкмәткеһе хеҙмәткәрҙәрҙе эш буйынса командировкаға йүнәлтеү тураһында бойороҡтоң йөкмәткеһен ҡабатлауы һәм уны тултырыу өҫтәмә хеҙмәт талап итеүе сәбәпле бөтөрөлә. Хеҙмәткәрҙе икенсе ҡалаға ебәреү өсөн бойороҡ ҡына кәрәк буласаҡ.\nӘгәр хеҙмәткәр сәфәргә шәхси транспортында барырға теләһә, бында барыһы ла бик ябай. Хеҙмәткәр командировкала булыу ваҡытын рәсми яҙыуҙа күрһәтергә тейеш. Шуның менән бергә сәфәрҙә шәхси транспортын файҙаланыуын дәлилләүсе документтарҙы ла тапшырыуы зарур.\nРәсәйҙән ситкә сыҡҡанда хеҙмәткәрҙәргә командировка таныҡлыҡтары кәрәкмәй ине, сөнки сикте үтеү тураһындағы билдә сит ил паспортына ҡуйыла. Бойондороҡһоҙ дәүләттәр берләшмәһе илдәренә эшлекле сәфәргә барғанда ла борсолорға урын юҡ: сикте уҙғанда мисәт ҡуйылмаһа, хеҙмәткәрҙең эш буйынса барыуын билеттар менән дә раҫлап була.\nХөкүмәт ҡарары буйынса командировка таныҡлыҡтарын бөтөрөү бухгалтерҙарға документтар тултырыуҙы ла кәметә.


Материалы за Январь 2018 года » Страница 3 » "Урал" гәзите\n12-01-2018, 15:06 / ---\n2012-17 йылдар дауамында район-ҡалала етем һәм ата-әсә ҡарауынан мәхрүм ҡалған балаларға 128 торлаҡ тапшырылған. Бөгөнгө көндә торлаҡ алыуға сиратта 105 етем һәм ата- әсә ҡарауынан мәхрүм ҡалған бала тора. Яңы йыл алдынан да уларҙың ҡайһы берҙәре күптән көтөлгән бүләктәрен алып ҡыуанды. Ҡаланың Твердышев урамында төҙөлгән йорттоң тәүге асҡыстарын тапшырыу тантанаһы үтте. Етем һәм ата-әсә ҡарауынан мәхрүм ҡалған 5 балаға фатир асҡыстарын муниципаль район хакимиәте башлығы Владислав Миронов тапшырҙы. Владислав Геннадьевич фатир хужаларын ҡотлап, етем балаларға торлаҡ мәсьәләһен ыңғай хәл итеү...\n12-01-2018, 15:05 / ---\n1918 йылдың 14 ғинуарында Рәсәйҙә енәйәт ҡылған һәм ҡараусыһыҙ ҡалған үҫмерҙәр мәсьәләһен хәл итеү маҡсатында, “Бәлиғ булмағандар эштәре буйынса комиссиялар декреты”на ярашлы, бәлиғ булмағандар һәм уларҙың хоҡуҡтарын яҡлау комиссияһы ойошторола. Ошо көндән алып улар бәлиғ булмағандарҙы тәртип боҙоуҙан, енәйәт эшләүҙән ҡурсалау, иҫкәртеү эштәре башҡара. Бәлиғ булмағандар эше һәм уларҙың хоҡуҡтарын яҡлау буйынса комиссия барлыҡҡа килеүенә ошо көндәрҙә 100 йыл тула. Бер быуатлыҡ тарихында ул байтаҡ үҙгәреш кисерһә лә, бәлиғ булмағандар араһында енәйәтселекте иҫкәртеү, улар ҡылған хоҡуҡ боҙоу...\n12-01-2018, 15:04 / ---\nРәсәй Федерацияһы прокуратураһы хеҙмәткәрҙәре көнө Рәсәйҙә 1996 йылдан башлап үткәрелә. Ә 1722 йылдың 12 ғинуарында Рәсәй императоры Петр Беренсенең исемле Указы менән сенатта беренсе тапҡыр генерал-прокурор посы раҫлана һәм Рәсәй прокуратураһы институты барлыҡҡа килә. Үтеп киткән йылда ведомствоның ниндәй эштәр башҡарыуы тураһында беҙгә Белорет район-ара прокуроры Виктор ЦИВИЛЕВ һөйләне....\n12-01-2018, 15:02 / ---\nИлебеҙ Яңы йыл куранттары һуғыуын көткәндә, Сермәндә коллегабыҙ, остазыбыҙ, киң күңелле кеше, күп тармаҡлы ауыл клубының аккомпаниатор-баянсыһы Венера Мәхмүт ҡыҙы БИКБАЕВА матур юбилейын билдәләне. Тыуған көнө алдынан беҙ, Венера Мәхмүт ҡыҙының коллегалары, юбиляр менән әңгәмәләштек. ► Венера Мәхмүт ҡыҙы, тыуған көнөгөҙ менән ҡотлап, Һеҙгә ныҡлы һаулыҡ, бәхет һәм именлек теләйбеҙ. - Рәхмәт! ► Ҡасан тәүге тапҡыр ҡулығыҙға баян алыуығыҙ тураһында һөйләгеҙ әле. Ул ваҡытта һеҙгә нисә йәш ине? - Хәтерләмәйем дә инде (көлә). Бала саҡтан уҡ уйнайым. Тәүҙә ике рәтле баяным булды. Ә хәҙер күп кенә...\n12-01-2018, 15:00 / ---\nБелорет металлургия колледжы студенттары, һәр йылда ла уҙғарылған мәрхәмәтлек акцияһына ярашлы, ҡаланың сабыйҙар йортона барҙы. Улар кескәйҙәрҙе Яңы йыл байрамы менән ҡотлап, бүләктәр тапшырҙы. Студенттар кескәйҙәргә бүләктәр генә тапшырып ҡалманы, ә күңелле тамаша ла күрһәтте. Улар Ҡыш бабай һәм Ҡарһылыу ролендә кескәйҙәргә шатлыҡ өләште. Йәштәр сценарийҙы ла үҙҙәре уйлаған, бүләктәрҙе лә үҙ аҡсаһына һатып алған. Металлургия колледжы студенттары был акцияны тәүгә генә ойоштормай. Улар тарафынан һәр Яңы йыл байрамы алдынан ошондай мәрхәмәтлек акцияһын уҙғарыу матур традицияға әйләнгән. Ҡайһы...\n12-01-2018, 14:59 / ---\nОҙаҡ йылдар татыу тормошта, аңлашып ғүмер иткән ир менән ҡатын бер-береһен ярты һүҙҙән һәм күҙ ҡарашынан да аңлай башлай, тиҙәр. Боғанаҡ ауылында йәшәгән КАМАЛОВТАР ярты быуат эсендә ике аралағы йылы хистәрен, ихтирамдарын, йылылыҡ хисен юғалтмаған. Донъя йѳгѳн бергә тартып, ғаилә тигән арбаны бер йүнәлешкә һѳрәп кѳн итеүҙәренә 51 йыл да булып киткән. Мѳләйем йѳҙлѳ Асия инәй менән Барый апа мине ихлас ҡаршы алдылар. Ололарса йыйнаҡ итеп йыйыштырылған, ниндәйҙер эске йылылыҡ бѳркѳлѳп торған ѳй түренә үткәс, Барый Ҡунаҡбай улы, хеҙмәт кенәгәһенә уйсан ҡарашын тѳбәп, ғүмер йомғағын һүтә башланы:...\n12-01-2018, 14:58 / ---\nУҡытыусы - маҡтаулы һѳнәр генә түгел, йәш быуынға белемде һәм мәҙәни байлыҡты тапшырыусы, шәхес тәрбиәләүҙә остазлыҡ дәресе биреүсе лә. Ғәбдѳк ауылында йәшәгән Ибраһимовтар был эште йәшәү рәүеше итеп алған, һайлаған һѳнәрҙәрен күңел биреп башҡарған кешеләр. Бер ғаиләлә йәшәгән ике уҡытыусының маҡсаттары ла, проблемалары ла, фекерҙәре лә уртаҡ. Бер-береһенә эштә генә түгел, ѳйҙә лә тѳп ярҙамсы, кәңәшсе улар. Ғаилә башлығы Ғәлимйән Сабирйән улы ошо ауылда тыуып үҫкән. Йѳйәк урта мәктәбен тамамлағандан һуң, бер нисә йыл тимер юлы һалыу, тоннел төҙөү эштәрендә ҡатнаша. Ватан алдындағы бурысын...\n12-01-2018, 14:57 / ---\nБәхет тауына бергәләп\nБуяу еҫе һеңеп тә өлгөрмәгән иркен, йылы йортта бәләкәй малайҙар уйнап йөрөй. Араларында яңы йортҡа тәүге булып аяҡ баҫҡан бесәй балаһы буталана. Хәҙер инде күршеләр булып татыу йәшәгән килен менән ҡәйнә донъя хәлдәрен, һуңғы яңылыҡтарҙы һөйләшә-һөйләшә сәй эсә. Ғәбдөк ауылы йәштәре Кристина һәм Вәли Хөсәйеновтарҙың яңы йорттарына күсеүенә бер ай ғына әле. Бөрйән районы Байназар ауылы һылыуы Кристина Ғәбдөк ауылына туғандарына ҡунаҡҡа килеүендә ошо ауыл егете Вәли менән таныша. Йәштәр, дуҫлашып йөрөгәндән һуң, 2010 йылда сәстәрен сәскә бәйләй. Матур туйҙар үткәреп, ата-әсә фатихаһын алып,...\n12-01-2018, 14:55 / ---\nАтай - донъя тотҡаһы\nҒаиләлә әсәй роле ни тиклем мөһим булмаһын, атай уның ҡаҙығы, тотҡаһы булып ҡала. Бигерәк тә мосолман халҡында уның баһаһы юғары, һүҙе - закон. Ә инде ғаиләһендә генә түгел, ауыл халҡы араһында ҙур абруй һәм хөрмәт ҡаҙанған ир- аттарҙың булыуы яҡындары өсөн дә, халҡы өсөн дә оло табыш, мәртәбә. Ғәбдөктә тыуып үҫкән, ошонда төпләнеп матур донъя көткән, балалар үҫтергән, 36 йыл туған мәктәбендә балаларға белем һәм тәрбиә биргән, 30 йыл директор вазифаһын намыҫлы башҡарған Мозафар Абдулла улы Абдрахмановтың хеҙмәтенә лә, ғаиләһенә лә һоҡланмау мөмкин түгел. Кеше ғүмерен хеҙмәт һәм балалар...\n12-01-2018, 14:43 / Ауыл тормошо\n«Ҡар һындар» байрамында\nЯңы йыл байрамына арнап, ҡарҙан төрлө һындар эшләү конкурсы булыуын ишеткәс, Мөхәмәт ауылы халҡы ярышҡа беренселәрҙән булып дәррәү ҡушылды. Уларҙың хәленә ингән кеүек, көн йылытып ебәрҙе, ҡар еүешләнеп, һындар әүәләүе еңелләште. Биш округҡа бүленеп, мөхәмәттәр дәртләнешеп төрлө һындар эшләй башланы. Конкурста олоһо ла, кесеһе лә әүҙем ҡатнашты. Бер төн эсендә ауылдың биш урынында төрлө-төрлө ҡар һындары пәйҙә булды. Быйыл Эт йылы булғанға күрә, уның һыны ярышыусыларҙың иғтибар үҙәгендә булды. Әлбиттә, Яңы йыл Ҡыш бабай менән Ҡарһылыуһыҙ булмай, шуға ла матур итеп биҙәлгән шыршы янынан төп...


Совпадение: фатир хужалары ремонтлау һәм планлаштырыу, биләп - хеҙмәте-йәмғиәткә - Франция онлайн юристар!\nСовпадение: фатир хужалары ремонтлау һәм планлаштырыу, биләп - хеҙмәте-йәмғиәткә\nФатир иркен һәм уңайлы тормошҡа ашырыу, һеҙҙең эш, һеҙ уны хужалар менән шарт булып тора, структураһы боҙған өсөн бина, милекселәрҙең хоҡуғы боҙолаКиреһенсә, уларҙың ризалығы кәрәк буласаҡ. Ҡайһы бер осраҡта хакимиәтенән рөхсәт алырға тейеш буласаҡ. Һеҙ эшкә сездә хоҡуғы бар, шарттар булғанда, улар бина структураһына йоғонто яһамай, тәьҫир итмәй, уларҙың территорияларын һәм отель бөтә алмай. бүлкәләр ҡуйылған фатир өсөн бүленгән ике фирҡә (улар ҡуртымға маҡсатта, мәҫәлән) тыя ала, әгәр был маҡсатҡа тап (йәки билдәләү).\nӘгәр эш, һеҙ улар һеҙгә фатир отель биләмәһендә планлаштырылған барлыҡ ыңғай йоғонто яһай, егерме биш мәҡәлә талап инеү өсөн тауыш биреүселәрҙең күпселеге хужалары (милекселәре күпселеге бөтә, тауыш биреүҙә ҡатнашҡан бар йәки юҡ). милекселәр йәки булмауы тауышы алыҫҡа милекселәре тартып.\nЙәки емерелгән конструкцияларҙың законһыҙ эштә тәртип буласаҡ, шулай уҡ склоне иҫәбенә тергеҙеү буйынса милектәш булған алдай. Әгәр эш, һеҙ улар һеҙгә фатир планлаштырыла. бинаның тышҡы күренешен үҙгәртеп, күпселек тауыш егерме биш мәҡәлә талап инеү өсөн хужалары (милекселәре күпселеге бөтә, тауыш биреүҙә ҡатнашҡан бар йәки юҡ). Эш юҡлыҡҡа тауышы алыҫҡа милекселәре тартып законһыҙ боҙоп йәки милексеһе булып тора. Йәки емерелгән конструкцияларҙың законһыҙ эштә тәртип буласаҡ, шулай уҡ склоне иҫәбенә тергеҙеү буйынса милектәш булған алдай. Ҡайһы бер осраҡта, эштәре, ҡала төҙөлөшөнә рөхсәт ала милектәше ризалығы кәрәк түгел. Информатор, уларға торлаҡ төҙөү һәм ҡала үҫеше министрлығы яуап биреп ҡарайыҡ. Иғтибар: инеү һәм шәхси хеҙмәттәр файҙаланыусы файл юҡ, тимәк, уларҙың барышы тураһында белергә мөмкин түгел.\nАдвокат ЭЙӘК - Studio Avvocato Legale МЕНТОН Франция


Яратҡан гәзитемде көтөп алам | Йәншишмә\nҮҙемә килгәндә, мәктәптә һәйбәт уҡыйым, һүрәт төшөрөргә, шашка уйнарға әүәҫмен. Әйткәндәй, мәктәптә үткән шашка ярышында мин – икенсе, ағайым беренсе урын алды. Һүрәт төшөрөү буйынса бәйгелә лә һынатманым.\nСиныфыбыҙ менән дә уңыштарыбыҙ етерлек. Киләсәктә «бишле»гә генә уҡырға, гел алдынғы булырға хыялланам.\nГүзәл СӘЙФЕТДИНОВА, IV синыф уҡыусыһы.\n« Студенттар ҙа йәлеп ителә\nКорней Чуковскийға арнап »


Ремонт эшләргә теләһәгеҙ… » "Йәшлек" гәзите\nГазета "Йәшлек" » Яңылыҡтар таҫмаһы » Ремонт эшләргә теләһәгеҙ…\nРемонт эшләргә теләһәгеҙ…\nРемонтты йылдың ҡайһы миҙгелендә эшләргә мөмкин. Әммә иң ҡулай ваҡыт – йәй. Ә кеше яллап эшләтһәң, ҡыш көнө арзаныраҡҡа төшә. Йәй көнө эшселәрҙең заказдары күп була, ҡыш көнө ремонт яһаусыларҙың эштәре күп булмағас, улар хаҡты төшөрә. Ҡыш төҙөлөш материалдарын да арзан хаҡҡа алырға мөмкин. Күп магазинда ташламалар ҙа тәҡдим итәләр.\nФатирға ремонт яһауҙың әленән-әле яңы алымдары һәм һатыуға яңы материалдар сығып тора. Йыл һайын дизайн донъяһында төрлө яңы тенденциялар барлыҡҡа килә. Уларҙың мөһим үҙенсәлеге шунда: яңы үҙгәрештәр уңайлы, күп функциялы һәм заманса булырға тейеш. Әлбиттә, ремонттың дизайнын уйлап табыу менән шөғөлләнеүсе айырым кешеләр бар, ләкин уларҙың хеҙмәте арзан түгел. Шуға күрә ҡайһы бер кешеләр фатирҙың дизайнын үҙҙәре уйлай.\nХәҙер обойҙың артыҡ төҫлө булмағаны, тоноғораҡтары модала. Күбеһенсә аҡ, һоро, аҡһыл, зәңгәрһыу төҫтәргә иғтибар итәләр. Ғәҙәттә, фатирға бер бүлмәгә ике төрлө обой йәбештерәләр. Уларҙың береһе һүрәтле була. Декоратив таштар йәбештереү, фотообой ҙа бөгөнгө көндә бик популяр. Һуңғыларының төрлөһө бар, балалар бүлмәһенә берәй йәнһүрәт күренешен сағылдырған фотообой йәбештерергә мөмкин.\nЙыһазға килгәндә, хәҙер кешеләр мөмкин тиклем аҙыраҡ йыһаз алырға тырыша. Стена буйына декоратив камин ҡуйырға, китаптар өсөн кәштәләр яһарға мөмкин. Күп ерҙә ян-яғы гипсокартон менән эшләнеп, уртаһына тарттырылған түшәмдәр яһайҙар. Бөтөнләй тарттырылған түшәм яһаусылар ҙа бар. Уға күп итеп бәләкәй генә уттар һәм ҙур люстра ҡуялар. Иң мөһиме – өй бик яҡты булырға тейеш, ни тиклем яҡтыраҡ булһа, шул тиклем яҡшыраҡ. Иҙәнгә линолеум йәйеү инде иҫке заманда ҡалған, хәҙер ламинат йәки мәрмәр плита йәйелә. Уның өҫтөнә бер төрлө генә келәм һалына.\nСелтәргә килгәндә, хәҙер элекке кеүек ике яҡҡа ҡорған, уртаға аҡ селтәр түгел, ә бер яҡҡа – бер төрлө ҡорған, икенсе яҡҡа шул ҡорған төҫөндәрәк, ләкин бер аҙ сәскәләр менән биҙәлгән ҡорған һәм уртаһына биҙәкле селтәр эләләр. Пәрҙәне эстә ҡалдырып та элергә мөмкин. Фатирың ни тиклем матур, күңелгә ятышлы булһа, үҙең дә, ҡунаҡтар ҙа унда үҙен уңайлы, рәхәт хис итәсәк. Шуға күрә бүлмәгә ҙур ваза менән ҙур сәскәләр, картина, статуэткалар, яҡтылыҡ таратыусы лампалар ҡуйырға мөмкин. Иң мөһиме – ремонтҡа аҡсағыҙ ғына етһен.\nСығыу ваҡыты 14-10-2016, 14:32 | Ҡаранылар: 349\nНиндәй ҡойма һайларға?\n“Йәшлек”кә арзаныраҡҡа яҙылыу мөмкинлеге бирәбеҙ


Ҡағыҙҙағы фатир | ГТРК «Башкортостан» — Новости Уфы и РБ\n20 January 2016 — 15:48\nКүсемһеҙ милек һатып алырға тәүәкәлләгән һәр кем хәүеф-хәтәрҙән һаҡланыу сараһын үҙе күрергә тейеш. 2014-се йылдан алып төҙөлөштә өлөшләтә ҡатнашыу осрағын страховкалау мотлаҡ. Ошо шартты үтәмәгәндәр ниндәй михнәттәргә тарый? 2014-се йылдың дүртенсе сирегендә ошо урында 17 ҡатлы йорт төҙөлөп йөҙҙән ашыу фатир хужаһына асҡыстар тапшырылырға тейеш булған. Күреүегеҙсә, был урында әлегәсә ҡар көрттәренән башҡа бер ни ҙә юҡ.Алданған өлөшсө булғансы юҡ өлөштән баш тартыуың хәйерле, тип Рида ханым Урал торлаҡ хужалары ширҡәтенән ғариза яҙып сығыу юлын һайлаған. Шул саҡта түләнгән пайҙы кире ҡайтарырға һүҙ бирҙеләр, ти. Әммә вәғәҙә 9 ай үтәлмәй.Башинвестдом ябыҡ акционерҙар йәмғиәте директоры Игорь Әминев был юлы ла буласаҡ торлаҡ хужалары менән мөләйем әңгәмә ҡорҙо. Йорт һалыуға рөхсәт ҡағыҙҙары алыу менән төҙөлөштө башлайбыҙ, ә көтөргә теләмәгәндәрҙең ширҡәттән үҙ теләге менән сығыу хоҡуғы һаҡлана, тине. Рөхсәт алмайынса нисек төҙөлөш башлауҙы иғлан итеп реклама яһауҙары һәм кешеләрҙән аҡса йыйыуҙарын яуапһыҙ ҡалдырҙы. Эксперттар бөгөнгө шарттарҙа күсемһеҙ милекте ҡағыҙға ышанып һатып алмаҫҡа кәңәш итә. Хаҡтар тотороҡһоҙ, тиҙ табыш алырға теләүселәр етерлек. Улар ҡармағына эләкмәҫ өсөн хоҡуҡтарыңды яҡшылап өйрәнергә, ә йорт төҙөлөшөндә ҡатнашырға тәүәккәлләр алдынан төҙөүселәр менән ентекләп танышырға кәрәк. Был тәңгәлдә Өфө ҡала проекттарын үҫтереү фондының башҡала хакимиәте һәм Бөтә Рәсәй халыҡ фронты ярҙамында асҡан легаль төҙөлөштәр исемлеге сайты мәғлүмәттәре ярҙам итә ала. Әлегә тиклем өлөшләтә аҡса түләп төҙөлөштә ҡатнашыусылар үҙ мәнфәғәттәрен яҡлауҙы үтенеп хөкүмәт ярҙамын һорарға мәжбүр булһа, 2014-се йылдан башлап улар хәүеф осрағынан страховка иғәнәләре иҫәбенә һаҡланырға тейеш.Тәжрибәнән күренеүенсә, фатирҙың күптән төҙөлөп бөткәнен, ғәмәлдә барлығы иҫбатланғанын ғына алырға кәрәк, тигән йомғаҡ яһарға ла мөмкин. Әммә тормош алға барырға, уның менән кешеләрҙең үҫеш кимәле лә камиллашырға тейеш. Ышан, тик һынап ҡара әйтемен онотмай, етди ҡарарҙар ҡабул иткәндә һаҡланыу әмәлен үҙебеҙ хәстәрләйһе ҡала.


3 из 857\nБашҡортостан телевидениеһына быйыл 60 йыл\nБашҡортостан телевидениеһына быйыл 60 йыл! Ошо уңайҙан беҙҙең каналда тапшырыуҙар, әңгәмәләр теҙмәһе донъя күрәсәк. Хәтирәләр теҙмәһен Тәлғәт Ниғмәтулла улының иҫтәлектәре аса. Тәлғәт Сәғитов Башҡорт АССР-ының теле һәм радиотапшырыуҙар дәүләт комитеты рәйесе булып 1980-86 йылдарҙа эшләне....\nГимназия тауышы. Ошо исем аҫтында Өфөнөң Дим районындағы 102-се башҡорт гимназияһында мәктәп радиоһы эшләп килә. Тапшырыуҙарҙы әҙерләп алып барыусылар уҡыусылар үҙҙәре. Гимназия коридорҙарында ишетелгән моңло тауыштың хужаһын уҡыусылар тәүҙә күҙ менән эҙләһә, хәҙер инде күнеккән. Тәнәфестәрҙе...\nБашҡорт батырҙары – компьютерҙа\nСтәрлетамаҡ Башҡорт дәүләт университеты филиалынының белгестәре башҡорт халыҡ эпостары геройҙары аша компьютер уйыны өҫтөндә эшләй. “Зәрҡум” тип аталған уйын фәһемле лә, ҡыҙыҡта булырға вәғәҙәләй. “Урал батыр” эпосындағы кире герой Зәрҡум һәм башҡорт батыры. Тап улар Стәрлетамаҡ Башҡорт...\nИғтибар үҙәгендә Сибай\nБер-нисә минут элек Республика Йортонда Башҡортостан етәксеһе Радий Хәбиров ҡатнашлығында кәңәшмә тамамланды. “сәләмәтлек сәғәте” сиктәрендә уҙғарылған ултырышта төбәктең медицина тармағындағы көнүҙәк мәсьәләләр ҡаралды. Иғтибар үҙәгендә, әлбиттә, Сибай. Ҡалалғы экологик хәл менән бергә...\nБашҡортостанды ҡар бураны ҡапланы\nҒәҙәттән тыш хәлдәр министрлығының Башҡортостан буйынса баш идаралығы төбәктә көслө ел сығысағы тураһында алдан иҫкәрткәйне. Иртә менән юлдарҙа хәрәкәт ҡатмарлашты. Һепертмә буран һәм боҙлауыҡ сәбәпле тығындар барлыҡҡа килде. Бөгөн республикала артабан да ҡар ҡатыш ямғыр яуыуы, айырым...\nКешелектең мәңгелек хыялы\nКешелектең мәңгелек хыялы – ваҡыт машинаһы һәм күренмәҫ итер кәпәс. Өфө студенттары күренмәҫ булыуҙың үҙ өлгөһөн тапҡан. Утлы шоу – заман йәштәренең иң мауыҡтырғыс һөнәре. Был үҙенсәлекле тамаша хәҙер ил сәхнәләрен киң яулай. Башҡорт дәүләт аграр университеты студенттары “Студент яҙының” 2014 йылғы...\nСтуденттар 3Д принтер ярҙамында медицина протездарын эшләй\nӨфө дәүләт авиация-техник университеты студенттары Башҡорт дәүләт медицина университеты студенттары менән берлектә 3Д принтер ярҙамында медицина протездарын эшләй. Яңы, заманса ысул медицина өлкәһендә ҙур этәргес булып тора. Һуңғы йылдарҙа машина, робот эшләү өлкәһендә киң ҡулланылған 3Д...\nЛос-Анджелестағы урта мәктәптәрҙә уҡытыусылар эш ташлаған. 30 меңдән ашыу кеше уҡытыусыларҙың эш хаҡтарын күтәреүҙе, класстар һанын кәметеүҙе, яңы хеҙмәткәрҙәрҙе эшкә алмауҙы талап итә. Һуңғы утыҙ йылдағы тәүге акция талаптар үтәлгәнгә тиклем дауам итәсәк, тип белдергән профсоюз вәкилдәре....


Белорет районының «Ирәкташ» ҡаяһынан осоп төшкән альпинистың хәле бер аҙ яҡшырған\nХәтерегеҙгә төшөрәбеҙ, туристар араһында «Инйәр теше» тип йөрөтөлгән ҡаянан үткән аҙна шәмбе Екатеринбургтан килгән 31 йәшлек ир осоп төшөп төрлө тән йәрәхәттәре алғайны. Уға Белорет район үҙәк дауаханаһында медицина ярҙамы күрһәтелә. Ә уның менән бергә ҡолаған ҡыҙ ваҡиға урынында һәләк була. «Ирәкташ»ҡа илткән юл ни тиклем хәүефле, ни өсөн халыҡ хәүефһеҙлек ҡағиҙәләрен инҡар итә?\nИван Балясов Ирәкташҡа илткән юлды биш бармағылай белә. Аҙнаһына ул ике-өс ҡабат барып урай. Туристар араһында киң билдәлелек яулаған тәбиғәт мөйөшөн күрергә теләүселәр күп, барыуы ғына ҡатмарлы, ти ул. «ГАЗ-66» кеүек ҡеүәтле техникаға ла бындай юлдарҙы йырып сығыу ҙур ҡаршылыҡ.\nТирлән ҡасабаһынан Ирәкташҡа 30 саҡрым. Шуның 26 километрын беҙҙең ижади төркөм техникала үтте. Юл буйында ҡасандыр гөрләп торған, хәҙер бер йорт ҡына ҡалған Мәҫәле ауылы ла осраны. Йәйәүлеләр һуғылмай уҙа, аҙашһалар кире боролоп киләләр, ти йорт хужаһы.\nӨс саҡрым юлды йәйәүләп үткәндән һуң, Ирәкташ, йә иһә туристар телендә әйтелгән «Инйәр тештәре»нә юлығаһың. Ябай тел менән аңлатҡыһыҙ хозур тәбиғәт мөйөшө. Ә был ғәҙәттән тыш хәл урыны. 20 метр бейеклектән 25 йәшлек ҡыҙ ҡолап урында уҡ йән бирә.\nБәхетһеҙ осраҡ үткән шәмбелә теркәлә. Ваҡиға урынына ҡотҡарыусылар биш-алты сәғәт үткәс кенә килә. Ҡыҙҙың кәүҙәһен улар урынынан ҡуҙғатмай тәфтишселәр көтөп төн үткәрә. Ҡаянан ҡолаған ирҙе осраҡлы туристар дауаханаға алып китә. .\nВладимир Темашев, авария-ҡотҡарыу хеҙмәте етәксеһе: «Шаһиттар тәү ярҙам күрһәтеп егеттең ғүмерен ҡотҡарып алып ҡала. Тиҙ генә носилка эшләйҙәр. Ҡотҡарыусылар килеүен көтөп ултырыу дөрөҫ булмаҫ ине. Шаһиттарға беҙ генә түгел, зыян күреүсе лә рәхмәтле».\nӘйткәндәй, был Ирәкташтағы тәүге бәхетһеҙ осраҡ түгел. Бынан ике йыл элек ҡая-таштарға илткән юлда ғәйеп булған егет әлегәсә табылмаған. Фараз өсөн сәбәптәр ҙә табылмаған. Авария-ҡотҡарыу хеҙмәте мәғлүмәттәренә ярашлы, ғәҙәттән тыш хәлдәр министрлығына йылына республика буйынса тик 10-15 кеше генә ҡайҙа барасаҡтары хаҡында хәбәр итә. Рәсми теркәү туристарҙың хәүефһеҙлеген күҙ уңында тота. Әгәр тейешле ваҡытта бәйләнешкә инмәгән осраҡта ҡотҡарыусылар хеҙмәте үҙ сараһын күрә. Ҡатмарлы тәбиғәт шарттарында үҙеңә генә ышаныу етмәй, ти ҡотҡарыусылар.


Республика илдә бирелгән микрозаймдар күләме буйынса тәүге урынды биләй // Иҡтисад | новости башинформ.рф\nРеспублика илдә бирелгән микрозаймдар күләме буйынса тәүге урынды биләй\n14:34, 18 ноября 2016 Иҡтисад\nРеспублика илдә бирелгән микрозаймдар күләме буйынса тәүге урынды биләй Фото: Андрей Старостин\nӨФӨ, 2016 йыл, 18 ноябрь. /«Башинформ» мәғлүмәт агентлығы, Галина Бахшиева/.\nМикрофинанс ойошмаларының халыҡҡа биргән займдар күләме буйынса Башҡортостан Рәсәйҙең 25 төбәге исемлегендә беренсе урында тора.\nКредит тарихының милли бюроһы мәғлүмәттәре буйынса, быйыл ғинуар-сентябрь айҙарында республикала микрофинанс ойошмалары 6,1 миллиард һумдан ашыу аҡса биргән. Был илдең башҡа төбәктәренә ҡарағанда күберәк.\nИкенсе урында — Мәскәү. Унда 6 миллиард, Мәскәү өлкәһендә — 4,8 миллиард һумдан ашыу, Свердловск өлкәһендә 3,599 миллиард һумлыҡ микрозаймдар бирелгән. Ростов өлкәһе рейтингта бишенсе урында килә — 3,465 миллиард һум.\nРеспублика халҡы кредиттың күпселек өлөшөн ҡулланыу тауарҙарын һатып алыу өсөн алған — 4,9 миллиард һум. Туранан-тура микрозаймдар 1,1 миллиард һум тәшкил иткән.\n1 июлгә ҡарата мәғлүмәттәр буйынса, займдар күләме 5 миллиард һум булған. Өс айҙа үҫеш 20,6 процент тәшкил иткән.


Йәнә медицина инспекторҙарының эше тергеҙелә\n13 Июль 2021, 10:46\nБашҡортостан Башлығы Радий Хәбиров тиҙҙән республикала яңы коронавирус инфекцияһы менән ауырыусыларҙың күбәйеү ихтималлығын әйтте. Шуға бәйле 1 сентябрь алдынан мәғариф учреждениеларында йәнә медицина инспекторҙарының эше йәнләндерелә.\n«Сирҙең был штамы ҡатмарлы. Уның менән балалар ҙа ауырый. Һаулыҡ һаҡлау министрлығына Башҡорт дәүләт медицина университеты менән берлектә дүртенсе-бишенсе курс студенттарын йәлеп итергә ҡушам, улар үҙҙәренең эшкә йәлеп ителәсәген аңлаһын өсөн, айырыуса райондарҙа», — тине Радий Хәбиров.


Бәҫһеҙ ҡунаҡ булғансы...\n28 Сентябрь , 09:25\nУрам аша сығырға тип ынтылғайным, ҡупшы биҙәлгән алтын төҫтәге ялтырап торған ҡыйбатлы ҙур сит ил машинаһының яҡынлашыуын күреп, туҡтап ҡалдым. Уның артынан шар һәм таҫмалар таҡҡан тиҫтәнән ашыу замана арбаһы эйәргәйне. Йома һәм шәмбе көндәре – был ғәҙәти хәл. Аллаға шөкөр, туйҙар булып тора, улар хәҙер киң һәм бай итеп үткәрелә. Шуға кортежды артыҡ иҫем китмәй генә оҙатып ҡарап ҡалдым.\n- Ҡара әле, ҡайһылай бай туй. Байҙа-а-а-р! Гел ҡыйбарлы сит ил машиналары, - тине эргәмдә, минең кеүек үк юл аша сығырға торған ҡатын. Ысынлап та, мин быға иғтибар ҙа итмәгәнмен – кортеж гел зиннәтле машиналарҙан тора ла баһа.\n- Эй-й-й! Бына нишләп беҙ туйға саҡырылмай ҡалдыҡ, - тинем мин яңыраҡ ҡына үҙем менән булған бер хәлде ҡапыл иҫемә төшөрөп.\n- Нимә? - баяғы ҡатын үҙенә өндәшәләр тип уйланы, буғай.\n- Юҡ-юҡ. Мин үҙ алдыма ғына, - тинем уңайһыҙланып.\nНәҡ ошо мәлдә Өфөлә гел ҡатышып йәшәгән өс туған ҡәйнешем төп ҡоҙа дәрәжәһендә туй мәжлесе түрендә ултыралыр, моғайын. Ҡыҙын бирә бөгөн. Ҡатыным менән мин был ғайлә тантанаһы тураһында белмәҫ тә инек, тик һуңға аҙна-ун көн эсендә: “Туйға бараһығыҙҙыр?” - тигән һорау менән йонсоттолар. “Юҡ. Ә ниндәй туй?” - тип, һорауға һорау менән яуаплаһаҡ, бот сабып аптырайҙар, белмәмеш булып ҡыланаһығыҙ, тиҙәр, ышанмайҙар.\nҠәйнеш ҙур урында эшләй – хөкүмәттә бүлек начальнигы. Шулай булыуға ҡарамаҫтан, танауын күккә сөймәй, туғанды – туған итеп белә, барыһы менән дә ихлас ҡатыша. Саҡырған ергә йөрөй, үҙе лә йыш ҡына мәжлестәр үткәрә.\nХөкүмәт кешеһенә ҡунаҡҡа йөрөүебеҙ таныш-тоноштар, дуҫ-иштәр араһында беҙҙең дә мәртәбәне күтәрә. “Ҡәйнештең юбилейына барып ҡайттыҡ әле”, - тиһәң, әңгәмәсең, ҡайһы ҡәйнешеңә барыуыңды шунда уҡ аңлап ала, ҡыҙыҡһынып төпсөнә башлай. Кемдәр булған, өҫтәлгә нимәләр ҡуйға…\n- Беләһеңме, ҡәйнеш беҙҙе нишләп ҡыҙының туйына саҡырмағанын? – тип өндәштем ҡатынға ҡайтып ингәс тә.\n- Нишләп, тип ней, Аллаға шөкөр, туғандар күп, ырыуыбыҙ тәрән тамырлы. Туйҙы үткәргәндә бит, алдан килешелә: ике яҡтан күпмешәр дуға саҡырырға. Исемлек ҙурайып китһә, төшөп ҡалғанбыҙҙыр. Тағы ла бит сиратлап саҡырыу тигән йола ла бар. Һәр ваҡыт бер үк кешеләрҙе йыйып ултырыу ҙа яраған эш түгел. Туғандарға ҡараш тигеҙ булырға тейеш.\n- Ана-ана. Дөп-дөрөҫ әйттең: тигеҙ ҡараш булырға тейеш! Быға тиклем гелән исемлектә булдыҡ та, хәҙер төшөп ҡалғанбыҙ. Нишләп?\n- Бер ҙә төшөнә алмайым – нимәгә һуҡтыраһың?\n- Мин урамда әле генә туй кортежын ҡарап торҙом. Гел сит ил машиналары ғына ине унда.\n- Беҙҙең машина эрәсәйский!\n- Инде барып еттеме?\n- Гөлнурҙар… Саматтар… Рәшиттәр…\n- Вә-ә-т. “Форт”, “Ниссан”, “Рено”…\n- Улар араһында беҙҙең машина “шестерка” ише генә шул. Кәртинәне боҙа. Өфөнән Дүртөйлөгә халыҡты, ах, иттереп барып төшөүе үҙе ни тора. Бәҫле, затлы, байманлы ҡоҙалар, тиәсәктәр. Кемдәр икән, тип һорашасаҡтар. Төп ҡоҙаның хөкүмәттә эшләүе асыҡланасаҡ. Ана бит, ҡайһы яҡҡа бора туйҙа ҡатнашҡан машиналар көн тәртибендәге мәсьәләне. Туйҙа кешеләр түгел, машиналар ҡатнаша булып килеп сыға инде.\n- Һуң, һинең дәрәжәң? Алып һатар, йә өс эшсеһе, ун һыйыры, ике тракторы ҡалған колхоз рәйесе түгелһең. Район хакимиәтендә эшләйһең!\n- Хакимиәттә эшләй, тип маңлайыма яҙылмаған. Ә машина – ҡупшыҡай – бына ул, күҙ алдында. Үҙе дөйәләй дәү, үҙе күҙҙең яуын алып тора. Иғтибар итмәй, һоҡланмай мөмкин түгел…\n- Эй, ҡуйсы, нимәһенә көйәләнәһең. Саҡырһа ла барырҙай форсатыбыҙ юҡ ине лә баһа.\n- Мин көйәләнмәйем. Асыш яһаным бит, шуны һөйләйем. Хәйер, борон да, моғайын атһыҙ кешене туйға саҡырып тормағандарҙыр. Заман башҡа заң башҡа, тигәндәй, хәҙер дәрәжә сит ил машиналары менән генә билдәләнә...\n- Эш улайға киткәс, тиҙләтәйек машина алмаштырыуҙы, - тип ҡатыным “дәрәжәбеҙ” хәстәренә борҙо әңгәмәне.\n- Аҡсаһы тупланған, Өфөгә сығып, һайлап алырға ҡул ғына теймәй, үҙең беләһең. Хәйер, ҡәйнеште һынап ҡарарға кәрәк. Улай булғас, икенсе аҙнала юлға сығам. Тимер аттың еллеһен алам, ҡәйнешкә һуғылам. Ни тиер икән.\nЫсынлап та, ниәтләгән ғәмәлемде билдәләгән ваҡытта атҡарып ҡуйҙым.\n- Еҙнәй, иртәрәк алырға булманымы быны, - тине ҡәйнешем минең машинаны әйләнеп ҡарап сыҡҡас, күҙе ҡыҙып.\n- Туй үткәргәнһең икән, - тинем мин яуап урынына.\nҠәйнешем уңайһыҙланғандай булды:\n- Ҡыҙҙы урынлаштырып ҡуйҙым шул. Һеҙҙгә әйтә алманым. Кеше күбәйеп ките, - тине ул күҙҙәрен ситкә алып, уңайһыҙланған тауыш менән. – Иртәрәк алмағанһың икән, - тип өҫтәне тағы бер тапҡыр.\nҠәйнешемдә оҙаҡ туҡталманым. Бер сынаяҡ сәйен эстем дә, юлға сыҡтым. Хушлашҡанда:\n- Кем белгән, ҡәйнеш, һинең туй ниәтләп ятҡаныңды, - тинем. Һиҙгер ҡәйнешем минең тел төбөн аңланы, буғай, йөҙөнә ҡыҙҙыллыҡ йүгерҙе.


Башҡортостанда тағы ла 1 млн кешегә прививка кәрәк | ГТРК «Башкортостан» - Хәбәрҙәр | 242914\n18 октября 2021 — 18:03 ГТРК «Башкортостан»\nРеспубликала яңы коронавируслы инфекцияға ҡаршы һөҙөмтәле көрәш өсөн 2 484 000 кешене вакциналарға кәрәк. Был турала бөгөнгө оператив кәңәшмәлә БР хөкүмәте вице-премьеры – республиканың һаулыҡ һаҡлау министры белдерҙе.\nМаксим Забелин һүҙҙәренә ярашлы, төбәктә прививка яһатмаған граждандарға коронавирусҡа ҡаршы яңы сикләүҙәр ҡулланғас вакцина ҡаҙатырға теләгәндәр һаны артҡан. 16 октябрҙә рекорд күрһәткескә — 40 321 кешенең COVID-19-ҙан прививка яһатыуына өлгәшелгән.\nМинистр белдереүенсә, бөгөнгә республикаға 1 910 мең доз вакцина килтерелгән, беренсе компонентты 1 436 мең кеше яһатҡан, вакцинацияны тулыһынса 1 260 мең кеше үткән.\nТик вирус менән һөҙөмтәле көрәш өсөн был ғына аҙ, тағы ла 1 миллионға яҡын кешене вакциналарға кәрәк.\nБР Һаулыҡ һаҡлау министрлығы мәғлүмәте буйынса, 18 октябргә төбәктә 77 473 кеше яңы коронавируслы инфекцияны йоҡторған, уларҙың 660-да сир һуңғы тәүлектә асыҡланған. 67 113 пациент һауыҡҡан, һуңғы тәүлектә — 294 кеше.\nДауаханаларға 7 138 пациент дауалана, 52-һе ауыр хәлдә, 16 кеше яһалма һулыш аппаратына мохтаж.


Совет эшмәкәрлегендә үҙгәрештәр буласаҡ\nБелорет районы буйынса эске эштәр бүлегенә ҡараған Йәмәғәт советы вәкилдәре быйылғы йылдың һуңғы йыйылышын үткәреп, 2018 йыл һѳҙѳмтәләренә йомғаҡ яһаны.\nЙәмәғәт советы рәйесе Иван Лавренов уҙған йылда планға индерелгән бѳтә эштәр ҙә тормошҡа ашырылды тип белдерҙе һәм советтың эшен ҡәнәғәтләнерлек тип билдәләне. Ул йәмәғәт эшмәкәрҙәре ҡатнашҡан мѳһим сараларҙы телгә алды. Совет вәкилдәренең, “Гражданин һәм полиция” акцияһына ярашлы, Белорет районы буйынса эске эштәр бүлегенең подразделениеларын тикшереү ҙә ыңғай роль уйнай. Бѳгѳн рейд барышында асыҡланған етешһеҙлектәрҙең барыһы ла бөтөрөлгән. Йәштәр араһында наркоманияны иҫкәртеү буйынса алып барылған саралар ҙа әһәмиәтле булған.\n2019 йылға ҡабул ителәсәк пландарҙы тикшереү барышында советтың дөйөм эш йүнәлеше билдәләнде. Ғинуар айында шәхси мәсьәләләр буйынса халыҡты ҡабул итеү ойоштороласаҡ. Февралгә бүлек хеҙмәткәрҙәренең дин әһелдәре менән осрашыуы планлаштырылған. Мартта, яҙғы каникул ваҡытында, үҙеңде өйҙә, урамда һәм юлда дөрөҫ тотоу ҡағиҙәләре буйынса балалар менән сара уҙғарыласаҡ.\nЙәмәғәт советы составына ла үҙгәрештәр индереләсәк. Алты йыл совет ағзаһы булып һаналған Иван Лавренов был эшмәкәрлекте ҡалдырыуын белдереп, үҙ вәкәләтен “Белорецкий рабочий” гәзитенең баш мөхәррире Людмила Денисоваға тапшырҙы. Был тәҡдим бер тауыштан хуплау тапты. Бынан тыш, ҡаланың Свято-Троицк храмы священнигы Василий Шакин менән Белорет почтамты начальнигы, юрист Андрей Гревцев совет ағзаһы булырға теләк белдерҙе.\nЙыйылыш һуңында намыҫлы хеҙмәте, йәмғиәт һәм полиция араһындағы мөнәсәбәттәр үҫеше өсөн Иван Лавреновҡа Белорет районы буйынса эске эштәр бүлеге начальнигы Ришат Баймырҙиндың Рәхмәт хаты тапшырылды.


Үрге Тәтешлелә яңы мәктәп асылды // Сәйәсәт | новости башинформ.рф\n28 февраль, Йәкшәмбе\nҮрге Тәтешлелә яңы мәктәп асылды\n14:23, 14 января 2010 Сәйәсәт\nФото: Айрат Нурмухаметов\nБашҡортостанда яңы белем биреү учреждениеларын асыу дауам итә. Күптән түгел Ғафури районының Красноусол ауылында 1-се мәктәп уҡытыусылары һәм уҡыусылары яңы бинаға күсеп шатланғайны, ә бөгөн Тәтешле районының Үрге Тәтешле ауылы халҡына ҙур байрам. Көндөң тәүге яртыһында район үҙәгендә 1-се урта дөйөм белем биреү мәктәбенең башланғыс кластар бинаһы асылды. Төҙөлөш 2009 йылдың июнендә башланғайны. Ярты йылда 215 уҡыусыға иҫәпләнгән өс ҡатлы бина ҡалҡып та сыҡты. Республика бюджетынан төҙөлөшкә 23 миллион 747 мең һум аҡса бүленде. Бинаның дөйөм майҙаны – 10178,8 квадрат метр.\nЯңы корпус кәрәкле ҡорамалдар һәм йыһаздар менән комплектланған. Бында махсус компьютер техникаһы менән йыһазландырылған лингафон кабинеты урынлашҡан. Яңы бинала бөтәһе 11 иркен һәм уңайлы класс бүлмәһе. Үҙ ашханаһы ла бар.\nТәтешлеләрҙе ҙур ваҡиға менән ҡотларға Башҡортостан Президенты Мортаза Рәхимов килде. Республика башлығы тағы бер яңы мәктәпте асыуҙа шатланып ҡатнашыуын белдерҙе. Быға тиклем башланғыс мәктәп иҫке бинала урынлашҡан булған.\nҮрге Тәтешле ауылында Башҡортостан Президенты урындағы халыҡ менән аралашты, 14 һәм 17 бала тәрбиәләгән Хәйбуллиндар һәм Мәрғәмовтар ғаиләләре менән осрашты.\nБашҡортостан Президентының Тәтешле районы буйлап сәфәрендә БР төҙөлөш, архитектура һәм транспорт министры Рауил Ибәтуллин, мәғариф министры Зиннәт Аллаяров ҡатнаша.\nҒәлиә Нәбиева, Юлай Мәғсүмов автор: Ғәлиә Нәбиева, Юлай Мәғсүмов\nТеги: президенттың эш сәфәре, яңы мәктәп\nУфимец рассказал, почему афганцы не хотели получить орден Красной Звезды


“Туңғатарға табип булып ҡайтып, уңдым...”\n12 Декабрь 2018, 18:01\nМедицина тармағындағы етешһеҙлектәр тәнҡитләнгән һайын ауыл ерендә табип йә фельдшер булып эшләп, меңдәрсә кешенең һаулығы хаҡына фиҙакәр хеҙмәт итеүсе аҡ халатлы, саф намыҫлы белгестәргә лә тел тейеп ҡала. Был турала яңыраҡ Белорет районына эш сәфәре менән барып ҡайтҡандан һуң Башҡортостан Башлығы вазифаһын ваҡытлыса башҡарыусы Радий Хәбиров та Интернеттағы үҙ сәхифәһендә яҙғайны. “...Был кешеләрҙе йыш әрләйҙәр. Маҡтауҙан бигерәк әрләйҙәр, тип әйтер инем. Пациенттар уларҙы аңлап етмәй”, — тип фекере менән уртаҡлашты республика етәксеһе.\nУчалы районындағы Туңғатар табиплыҡ амбулаторияһына участка терапевы булып ҡайтҡан Роза Моратова, һис шикһеҙ, Өфөләге һиллектән һуң ауыл ерендә эшләүгә, ауырыуҙарҙы дауалайым тип көнө-төнө, алһыҙ-ялһыҙ сабыуға күнегеп китеүе еңел булмаҫын алдан уҡ яҡшы аңлай. Тик уның ҡарары ныҡлы була. “Ауылдаштарыма, яҡташтарыма ярҙам итергә тейешмен! Бөтә ерҙә лә медицина хеҙмәткәрҙәре етешмәй, ә сирҙәр күбәйгәндән-күбәйә. Мин ҡайтмаһам, кем килер ауылға табип булып?” – ти баш ҡалала төпләнгән ҡыҙ. Һәм яңылышмай – бөгөн ул үҙен һөнәренә тоғро белгес, халҡына кәрәкле кеше итеп тоя.\n– 2004 йылда Башҡорт дәүләт медицина университетын тамамлағас, бер йыл Ғ.Ғ. Ҡыуатов исемендәге Республика клиник дауаханаһында терапия буйынса интернатура үттем. Артабан ярты йыл самаһы ашығыс медицина ярҙамы станцияһында табип булып эшләп, ярайһы уҡ ҙур тәжрибә тупланым. Шунан Өфө поликлиникаларының береһендә өс йыл участка терапевы вазифаһында эшләргә насип итте, – тип һөйләне хеҙмәт юлы хаҡында Роза Марс ҡыҙы. – Шулай бер йүнәлештә барғанда, белемемде арттырыу маҡсатында аспирантураға уҡырға ингәс, ғилми етәксем госпиталь терапия кафедраһына ассистент итеп эшкә алды ла ҡуйҙы. Күпте белгем, яҡшы табибә булғым килә бит инде, шуға уҡыуымды тағы ла дауам иттем: Санкт-Петербургта нефрология буйынса белем алдым, Өфөлә ревматолог һөнәрен үҙләштерҙем. Ғаилә ҡорғандан һуң, декрет ялына сыҡҡас, гирудотерапевҡа ла уҡып сыҡтым. Ошо белемдәр һәм тәжрибә менән үҙ ауылыма ҡайтып, амбулаторияла участка терапевы булып эш башларға тура килде...\nРоза Моратова килгәнсе Туңғатарҙа оҙаҡ ҡына терапевт булмай торған, шунлыҡтан яңы кешегә эшләп китеүе шаҡтай ауырға тура килгән. “Күп кенә ауырыуҙар өмөтһөҙлөккә бирелгән ине инде... Шул тиклем ҡыҙғаныс, – тип хәтерләй табибә ул саҡты.\nМаҡсаты ысынлап та кешеләргә ярҙам итеү булған ҡыҙ көн дә иртән үҙенең Туңғатар амбулаторияһына эшкә ашыға. Ун ике ауылдан 2400 кеше күҙенә мөлдөрәп ҡарап тора уның! “Эште яйға һалырға ла баш ҡалаға кире ҡайтырға тип хыял ҡорам да гел берәй сәбәп менән туҡтап ҡалам, – ти Роза Марс ҡыҙы. – Ауылым, ауылдаштарым күңелемә, йөрәгемә бәйләнгән һымаҡ”.\nБеҙҙе шуныһы ныҡ аптыратты: геройыбыҙ, мөмкинлектәре булыуға ҡарамаҫтан, “Ауыл табибы” программаһы буйынса дәүләттән миллион һумлыҡ ярҙам алыу тураһында әле уйлап та ҡарамаған. Ни хәл итәһең – һәр кемдең тормошҡа ҡарашы үҙенсә...


Вәт, исмаһам, бөйөрөк! » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Эшҡыуар » Вәт, исмаһам, бөйөрөк!\nВәт, исмаһам, бөйөрөк! 15.12.2017 // Эшҡыуар\nЛена Зарипова бешергән тәмле бәрәместәрҙе, бөйөрөктәрҙе тәмләп ҡарағас, һәр кем ошондай баһа бирә. Һатып алыусыларҙы нисек йәлеп итә ул? Бер тапҡыр тәмләп ҡараған кеше ни өсөн мотлаҡ икенсегә уның ҡамыр ризыҡтарын алырға тырыша? Тап ошо һорауҙарға яуап табырға тырыштыҡ та инде.\nҮҙен Гөлнара тип таныштырған ҡатын көн дә тиерлек Асҡарҙың уртаһында урынлашҡан кафенан төшкө сәйгә эшҡыуарҙың итле бөйөрөктәрен һатып алырға күнеккән. “Тәмле лә, сифатлы ла. Бер бәлешен ашаһаң, тамағың да туҡ, кәйефең дә шәп!” — тип йылмайҙы ул. “Күрше ауылдан йөрөп эшләйем, төшкөлөккә өйгә ҡайтырға мөмкинлек юҡ. Һәр саҡ нимәлер әҙерләп килтереп тә булмай, шуға беҙгә Лена Зарипованың тәмле ризыҡтары ярҙамға килә лә инде. Тиҙ генә һатып алабыҙ ҙа рәхәтләнеп сәй эсәбеҙ. Ҡайһы саҡта кискелеккә өйгә алабыҙ, көнкүрештә төрлө саҡ була бит”, — тине әңгәмәсем. Уның һүҙҙәренә Тәслимә ханым да ҡушылды: “Ленаның әсәһе Хафиза апай Өмөтҡужина беренселәрҙән булып районда иң тәмле сейбөйөрөк (чебурек) бешергән кешеләрҙең береһе булды. Бөгөн уның эшен ҡыҙы лайыҡлы дауам итә. Шуныһы ҡыуаныслы: әсәһенең “марка”һын тоторға тырыша ул, шуға күрә улар әҙерләгән ризыҡтар тәмле лә, сифатлы ла.\nЙәш эшҡыуар Лена Зарипованы районда яҡшы беләләр. Үҙенең төп эшенән тыш, ул төрлө йүнәлештә бағыусылыҡ менән дә шөғөлләнә. Тормош ҡосағында ауыр хәлдә ҡалған ғаиләләргә матди ярҙам күрһәтһенме йәки аҙнаһына бер тапҡыр төрлө аҙыҡ-түлек тултырылған “десант” ебәрһенме, балаларын ялға алып ҡайтып, күрше Магнитогорск ҡалаһына кинотеатрға, аквапаркка алып барһынмы, йә булмаһа, төрлө аттракциондарға йөрөтһөнмө?! Шулай уҡ геройым күптән түгел социаль йүнәлештә 100 мең һумлыҡ бағыусылыҡ ярҙамы күрһәтә. Район дауаханаһында балалар өсөн уйын бүлмәһен тулыһынса йыһазландырыуҙы үҙ өҫтөнә ала.\n— Дауаханаларға барғанда, ата-әсәләрҙең, бигерәк тә йәш балалы ҡатындарҙың табипҡа сират көткәндә кескәйҙәре менән бергә булыуын, кабинетҡа кереп сыҡҡансы кемгә ҡалдырырға, табипҡа нисек күренергә икән, тип йонсоп ултырыуҙарын йыш күрергә тура килә. Шул саҡта ниңә дауаханала балаларҙы ҡалдырып тороу өсөн бер бүлмә юҡ, тигән уй килде. Кескәйҙәр шунда ултырып, һүрәт төшөрөп, йә булмаһа, төрлө уйындарға әүрәп, уйынсыҡтар уйнап бер аҙ ултыра ала бит. Күңелдә тыуған һорауға яуап эҙләп, дауахана етәкселегенә барҙым, “Беҙҙә ундай мөмкинлектәр тыуҙырырға аҡса юҡ”, — тигән яуап ишеттем. Үҙем эшләйем, бүлмә бирәһегеҙме, тигәс, улар аптырап ҡалды. Аҙаҡ ризалыҡ алып, төрлө инстанциялар менән килешеп, хыялымды тормошҡа ашырҙым. Әйткәндәй, минең етәкселектә эшләгән хеҙмәткәрҙәр медицина комиссияһын даими үтә, уларҙың да теләге иҫәпкә алынды. Бөгөн ата-әсәләр ҙур ихласлыҡ менән бар уңайлыҡтар тыуҙырылған балалар бүлмәһенә үҙҙәренең бәләкәстәрен ҡалдырып, кәрәкле табиптарға күренә, төрлө процедуралар үтә, — тине Лена Камил ҡыҙы.\nӘле уның ҡарамағында 30 хеҙмәткәр эшләй. Эшҡыуар бөгөн 25-тән ашыу ризыҡ төрө етештерә: билмән, манты, фрикаделька, тефтель, кәтлиттәр янында итле бәлеш, самса, сейбөйөрөк, өсбосмаҡ кеүек тәмлекәстәр ҙә урын алған.\n— Ит мәсьәләһе менән шәхсән үҙем шөғөлләнәм, беҙҙәге барлыҡ ризыҡ хәләл һәм сифатлы. Иткә бер ниндәй ҙә ҡатнашма ҡушылмай. Уны урындағы халыҡтан һатып алабыҙ, ситтән осһоҙ хаҡҡа алғаныбыҙ юҡ. Һатып алыусының ышанысын юғалтһаң, ҡайтанан яулап алыу еңелдән түгел, сөнки бөгөн һәр кем өсөн һайлау мөмкинлеге шаҡтай юғары заманда йәшәйбеҙ, — тип серҙәре менән уртаҡлашты эшҡыуар ҡатын.\nҺуңғы ваҡытта өйҙә ҡамыр ризыҡтары етештереп, уны үҙҙәре ойошмалар буйлап һатыусыларҙы ла осратырға мөмкин. Был хаҡта әңгәмәсемдең үҙ фекере: “Әлбиттә, һәр кем үҙенсә көн күрергә тырыша. Тырышлығы бар икән, ниңә тәүәккәлләмәҫкә? Әммә һәр ризыҡ тейешле санитария талаптарына яуап бирерлек шарттарҙа етештерелергә тейеш, шуға күрә мин йөрөп һатҡан кешеләрҙең ризығын алырға ашыҡмаҫ инем. Һәр кем был осраҡта үҙе һайлау мөмкинлегенә эйә һәм үҙ һаулығы өсөн яуап бирә”.\nУңған кеше бар яҡлап та өлгөрә, ти халыҡ. Тырыш ханым — “Берҙәм Рәсәй” фирҡәһенең иң әүҙем ағзаһы. Белемен камиллаштырырға ла ваҡыт таба. Өҫтәүенә ул – Асҡар ауыл биләмәһе депутаты. Ире Илнур Нурғаян улы — ҡатынының уң ҡулы, өлкән ярҙамсыһы. Улар бергәләшеп ғаилә бизнесын алып бара, киләсәккә яҡты өмөттәр бағлай, яңы хыялдар менән яна.


Алдан хәбәр итеүебеҙсә, 24-27 сентябрь көндәре баш ҡалабыҙҙа Халыҡ-ара Мәскәү китап күргәҙмә-йәрминкәһе ойошторола һәм ул “Экспоцентр” Үҙәк күргәҙмә комплексының 5-се һанлы павильонында үтә. Унда Рәсәйҙең төрлө төбәктәренән килгән 250- гә яҡын китап нәшриәте ҡатнаша. Күргәҙмәлә 2021 йылда донъя күргән яңы китаптар, бестселлерҙар, әҙәби баҫмалар, нон-фикшн, нәфис әҙәбиәт һәм уҡыу ҡулланмалары менән танышыу һәм уларҙы һатып алыу мөмкинлеге була.\n“Китап” нәшриәтенең стендында 200-гә яҡын баҫма һатыуға сыҡты ( 5.3-сө зал, С7- се стенд). Унда тиҙ арала популярлыҡ яулап өлгөргән яңы китаптар, һүҙлектәр, белешмәләр, фотоальбомдар, башҡорт халҡының үткәнен һәм бөгөнгөһөн, тарихын, мәҙәниәтен һәм әҙәбиәтен сағылдырған йыйынтыҡтар, нәфис һәм балалар әҙәбиәте, һүҙлектәр, календарҙар, һәм башҡалар тәҡдим ителә.


Республика клиник дауаханаһының баш табибы үҙизоляцияға ебәрелде\n20 Апрель 2020, 21:20\n20 апрелдә Ҡыуатов исемендәге Республика клиник дауаханаһында 14 көнлөк карантин тамамлана. 21 апрелдән медицина учреждениеһы хеҙмәткәрҙәренең ике аҙналыҡ үҙизоляция осоро башлана. Шул иҫәптән Республика клиник дауаханаһының баш табибы Эльза Сыртланова ла 5 майға тиклем үҙизоляцияға ебәрелде.\nБашҡортостан Республикаһы Һаулыҡ һаҡлау министрлығының матбуғат хеҙмәте мәғлүмәте буйынса, дауахананың баш табибы вазифаһын Евгений Кустов башҡара.\nАлдан хәбәр ителгәнсә, Евгений Кустов 11 апрелдә үк Эльза Сыртлановаға ярҙам итеү өсөн Белорет дауаханаһынан урынбаҫар вазифаһын башҡарыусы итеп күсерелгәйне.\n«20 апрелдә эштәр һәм пациенттар яңы медицина хеҙмәткәрҙәре бригадаһына тапшырыла, 21 һәм 22 апрелдә аҙаҡҡы дезинфекция үткәрелә, 23 апрелдән 5 майға тиклем учреждение ашығыс күрһәтмәләр буйынса медицина ярҙамына мохтаж Өфө ҡалаһының һәм Үҙәк медицина округының COVID-19 менән бәйләнешкә ингәндәр өсөн генә эшләй», — тип асыҡлыҡ индерҙеләр ведомствола.\n6 майҙан 31 майға хәтлем Республика клиник дауаханаһы бәйләнешкә ингән пациенттар, шулай уҡ коронавируслы пациенттар өсөн эшләй башлай. Әлеге ваҡытта пульмонология бүлексәһендә ятҡандар ҙа дауаланыуын дауам итә. Хәлдәре бер аҙ яҡшырыу менән улар йәшәгән урындары буйынса табип күҙәтеүенә күсерелә.


Йәйғор булып балҡынылар\n7 Май 2018, 12:49\n“Күңелле йәйғор” район конкурсы быйыл да мәктәпкәсә йәштәге балалар араһында һәләтлеләр күп булыуын иҫбатланы.\nКескәйҙәрҙең сағыу сығыштарында тәрбиәселәрҙең ролен дә баһалап бөткөһөҙ. Тап улар баланың һәләтен ваҡытында асыҡлап, артабан үҫтерергә, уларҙы сәхнәгә сығырға ярҙам итә. Был хаҡта гала-концертта район Хакимиәте башлығы Рөстәм Шәмсетдинов та, мәғариф идаралығы начальнигы Алик Сатлыҡов та билдәләп үтте.\nҺайлап алыу туры үткәндә Балалар-үҫмерҙәр ижад һарайы өс көн буйы ҡырмыҫҡа иләүен хәтерләтте. Унда 300-ҙән ашыу бала йыр, бейеү һәм нәфис һүҙ оҫталығы буйынса ярышты. Сығыштары менән кескәйҙәр Ватанын данланы, атай-әсәһен, туған телен яратыуын, улар менән ғорурланыуын белдерҙе.\nШулай итеп, “Вокал” номинацияһында 7, 8, 21, 24, 25-се һәм Ергән ауылының “Ҡояшҡай” балалар баҡсалары иң сағыу сығыштар тәҡдим итте. Хореография буйынса 7, 8, 9, 10, 16, 21, 24-се мәктәпкәсә белем биреү учреждениелары ентекле әҙерләнгәйне. Шиғыр һөйләү конкурсында 2, 8, 9, 12, 21, 23, 24 һәм Ергәндең “Ҡояшҡай” балалар баҡсалары тәрбиәләнеүселәре артислыҡ оҫталығы, телмәр төҙөклөгө менән һөйөндөрҙө.\nГала-концертта бүләкләү тантанаһы ойошторолдо. Йыр башҡарыуҙа төп призды 21-се балалар баҡсаһы тәрбиәләнеүсеһе Хәнә Шаниязова яулаһа, “Нәфис һүҙ” номинацияһында 24-се баҡсанан Валерия Тимофеева Гран-приға лайыҡ булды. Шулай уҡ I, II, III дәрәжәләге дипломдар менән бүләкләнеүселәр күп булды. Ғөмүмән, был көндө бер кем дә иғтибарҙан ситтә ҡалманы. Балаларҙа матурлыҡҡа, ижадҡа, сәнғәткә һөйөү тәрбиәләгән тәрбиәселәргә, музыка етәкселәренә, атай-әсәйҙәргә рәхмәт һүҙҙәре яңғыраны.\nҺүрәттә: 16-сы “Миләшкәй” балалар баҡсаһы “Миләш” бейеү коллективы I дәрәжәләге дипломға лайыҡ булды.


Бөгөн - Халыҡ-ара оло йәштәгеләр көнө\nБыл дата 1991 йылда Берләшкән Милләттәр Ойошмаһының Генераль Ассамблеяһы ҡарарына ярашлы барлыҡҡа килә. Рәсәйҙә ул 1992 йылдан билдәләнә. Байрамдың маҡсаты оло йәштәгеләрҙең проблемаларына йәмәғәтселек иғтибарын көсәйтеү, өлкәндәрҙе әүҙем тормошҡа йәлеп итеү өсөн саралар күреү. Ғәҙәттәгесә, республика район -ҡалаларында бөгөн өлкән быуын вәкилдәрен тәбрикләү тантаналары үтте, мәҙәни программалар, байрам табындары ойошторолдо\nИглин районы Мәҙәниәт йортонда Халыҡ-ара оло йәштәгеләр көнөндә оҙаҡ йылдар татыу ғүмер иткән ғаилә парҙары тәбрикләнде. Фәриҙә менән Әбүзәр Шәмсетдиновтар 60 йыл инде тормошта ҡулға-ҡул тотоноп атлай. Әбүзәр Хәләфетдин улы тыл ветераны. Бөйөк Ватан һуғышы йылдарындағы тырыш хеҙмәте өсөн тәүге миҙалын 12 йәшендә алған. 40 йыл водитель булып эшләгән. Хеҙмәт ветеранының исеме райондың почетлы китабына индерелгән. Фәриҙә Шәрипйән ҡыҙының хеҙмәт кенәгәһендә лә рәхмәт һүҙҙәре генә. Өс бала, ике ейән һәм бер бүлә тәрбиәләгән бәхетле пар йәштәргә оло үрнәк.\nБайрамда өлкән быуын вәкилдәрен балалар баҡсаһы тәрбиәләнеүселәре, үҙешмәкәр сәнғәт оҫталары бай концерт программаһы менән шатландырҙы. Ветерандар байрам табынында тормош хәтирәләрен тағатты. Ололар көнөнә арналған байрам тантанаһы "Башҡортостан" дәүләт телерадиокоманияһында ла үтте. Бында бар ғүмерен телевидение һәм радио менән бәйләгән хеҙмәт ветерандары тәбрикләнде. Ғүмер буйы әүҙем тормош алып барып, йәмәғәт тормошо уртаһында ҡайнаған хеҙмәткәрҙәр бөгөн дә әүҙем тормош позицияһын юғалтмай. Улар зәңгәр экрандар аша бар тапшырыуҙарҙы ҡарап, радио тулҡындарындағы программаларҙы тыңлап бара.\nБөгөн байрам тантаналары республиканың башҡа төбәктәрендә лә үтте. Был көн өлкәндәр өсөн осрашыу, хәтирәләрҙе тағатыу көнө лә булып тора.\nӨлкән йәштәгеләр көнөн билдәләү хәҙер матур йолаға әйләнеп бара. Ололар был байрамды һағынып көтөп ала. Ихтирам, хәстәрҙе тойғанда ҡартлыҡ та шатлыҡ, ти улар.


Короновирус сигенергә ашыҡмай | ГТРК «Башкортостан» - Хәбәрҙәр | 229085\n29 июня 2021 — 13:14 ГТРК «Башкортостан»\nКороновирус сигенергә ашыҡмай\nУның яңы һинд штаммы ла барлыҡҡа килгән. Өфө фотографы пациент булараҡ та һәм профессиональ күҙлектән дә ковид-госпиталдәрҙең тормошон күрә һәм йәшәү өсөн көрәште объектив аша сағылдыра. Әйткәндәй, уның күргәҙмәһе менән “Болоттар”заман сәнғәт үҙәгендә танышырға мөмкин. Фотограф Таһир Чанышев башҡа был сир менән осрашаһы килмәй, ти һәм ул короновирусҡа ҡаршы вакцинаның беренсе компанентын яһатты. Был фотоһүрәттәрҙә “ҡыҙыл зонала” эшләгән табиптар, барыһы ла махсус кейемдә. Медицина белгестәренең тулыһынса бер эш көнө яҡтыртылған. Тәүҙә кейенәләр, артабан ауыр хәлдә ятҡан пациенттарға юлланалар. Был фотола иһә күҙлек аша табиптың арыған күҙҙәре сағылдырылған. Фотокүргәҙмәнең авторы Таһир Чанышев үҙе лә табиптар менән бергә ошо көн этабын үтә, әммә тәүҙә ул ковидгоспиталдә пациент булараҡ сир менән көрәшә. Үҙе дауаланған БДМУ клиникаһында урынлашҡан ковид госпиталь, Зубоволағы һәм республика клиник дауаханаһындағы “ҡыҙыл зоналарҙа” эшләгән табиптарҙың һәм сирлеләрҙең йәшәү өсөн көрәшен обьектив аша сағылдыра. БДМУ клинкаһының терапия бүлеге йыл башынан ҡәҙимге режимда эшләй. Фотограф Таһир Чанышев хәҙер бында барыһына ла яҡшы таныш. БДМУ клиникаһының терапия бүлеге ковид-госпиталь булып эшләү дәүерендә 2 мең ярым пациентты дауалай. Дауаланыусылар әле лә етәрлек. Табиптар һәр ваҡыт әҙер, шулай ҙа “ҡыҙыл зонаның” ҡабаттан асылмауына ышанабыҙ, ти улар. Башҡортостанда короновирус инфекцияһынан 182 вакцинациялау пункты эшләй. Республика һаулыҡ һаҡлау министрлығы мәғлүмәттәренә ярашлы 462 меңдән ашыу кеше вакцинаның беренсе компонентын алған. Вакцинациялау әүҙем бара, хатта ҡайһы бер урындарҙа сират барлыҡҡа килгән. Башҡортостанға оҫтәмә рәүештә 18900 вакцина килтерелгән, улар ҙур ҡалаларға бүленәсәк, тағы ла 54600 “Спутник V” вакцинаһы көтөлә. Федераль үҙәк мәғлүмәттәре буйынса иң ҙур партия — 100 меңдән ашыу доза киләһе аҙнала Башҡортостанға килтереләсәк.Ярты йыл элек короновирус сирен кисергән Таһир Чанышев башҡа был әжәл менән осрашаһы килмәй, ти. Өфө фотографы вакцинаның беренсе компонентын эшләтте. Организмда антиматдәләрҙең барлыҡҡа килгәнсе әлегә халыҡ күп йыйылған урындарҙа йөрөүҙе кисектереп торорға кәрәк буласаҡ. Вакцинаның икенсе компоненты 3 аҙна үткәс яһаласаҡ. Өфө фотографы Таһир Чанышевтың “Ҡыҙыл зона” геройҙары фотокүргәҙмәһе “Болоттар” заман сәнғәт үҙәгендә июнь аҙағына тиклем дауам итәсәк, артабан экспонаттар менән Хәрби Дан музейында танышырға мөмкин буласаҡ.


Изгелектең юҡтыр сиктәре. Башҡортостан юлдаш телевидениеһының «Русфонд», «Мәрхәмәт» хәйриә фондтары һәм «Комсомольская правда» гәзите менән берлектәге хәйриә проекты дауам итә. Киләһе сюжетыбыҙ геройы Салауат ҡалаһынан кескәй Милена. Ул тартышыу - Веста синдромы менән яфалана. Ҡыҙҙы яңғыҙ тәрбиәләгән әсә был ауырыуҙы дауалап була тигән ышаныс менән йәшәй.


Һөйгәнен ...16-сы ҡаттан ырғытҡан!\nСанкт-Петербург ҡалаһының Невский район суды, присяжныйҙарҙың ҡарарына нигеҙләнеп, 16-сы ҡаттан һөйгән ҡыҙын ырғытҡан иргә хөкөм ҡарары сығарҙы. Ҡулға алыныусы ғәйебен танымаҫҡа тырыша, әммә суд әһелдәре уның енәйәт ҡылыуын иҫбатлай ала.\nСуд материалдарынан күренеүенсә, енәйәт көнләшеү һөҙөмтәһендә ҡылына. Ярһыған ир әрләшкәндән һуң ҡыҙҙы туҡмарға керешә, аҙаҡ аңын юғалтҡан һөйгәнен тәҙрәнән ырғыта. Кеше үлтереүсе туғыҙ йылға иркенән мәхрүм ителде, ошо ваҡытты ул ҡаты режимдағы холоҡ төҙәтеү колонияһында үткәрәсәк. Өҫтәүенә ҡыҙҙың ата-әсәһенә өс миллион һум аҡса түләргә бурыслы.


Ә һин уҡырға әҙерме?\nЙәй, отпуск, каникул һәм һәр төрлө күңел асыуҙар ваҡыты яҡынлаша. Әммә мәктәп, урта махсус уҡыу йорттары һәм юғары уҡыу йорттарын тамамлаусыларға ял тәтемәй. Берәүҙәргә Берҙәм дәүләт имтихандары тапшырырға һәм киләсәк тураһында уйларға кәрәк, икенселәргә - диплом яҡларға һәм эш эҙләргә. Мәктәп уҡыусыларына үҙ белемдәренә иҫәп тоторға тура килһә, улар өсөн Берҙәм дәүләт имтихандарын бер кем дә бирмәйәсәк бит, ә буласаҡ белгестәрҙең уңышы вуз ярҙамына һәм эш биреүсегә бәйле.\nРеспубликаның баш юғары уҡыу йорто был хаҡта нимә уйлай икән? Һүҙ - Башҡорт дәүләт университеты ректоры Мөхәмәт Харрасовҡа.\n- Быйыл Башҡорт дәүләт университетын 4,6 мең кеше тамамлай. Óларҙың киләсәк мәшғүллеге буйынса эште көҙ, êөрсөк тураһында õœáœðƒàð áулғас, башланыҡ. Беҙҙең вузда күп йылдар дауамында юғары уҡыу йортон тамамлаусыларҙы эшкә урынлаштырыу буйынса комиссия эшләй. Беҙ бөтә студенттарҙы ла эш менән тәьмин итергә тырышабыҙ. Беҙгә предприятиеларҙан һәм ойошмаларҙан заявкалар инә, шуға күрә көндөҙгө бүлекте тамамлаусылар бөтәһе лә эшкә йүнәлтмә аласаҡ.\nӘммә, ректор һүҙҙәренә ҡарағанда, төп проблема башҡа. Үкенескә ҡаршы, вуз тамамлаусыларҙың бөтәһе лә бирелгән йүнәлтмә буйынса эшләргә йыйынып бармай. Совет осорондағы бүлеү системаһы тарҡалды бит. Бөгөнгө көндә хоҡуҡи база юҡ, ул юғары уҡыу йортон тамамлағандан һуң студенттарҙы йүнәлтмә буйынса өс йыл эшләргә мәжбүр итә ине.\nӘле БДУ-ла 27 мең студент белем ала. Университет составында 15 факультет, Сибай, Стәрлетамаҡ һәм Нефтекама филиалдары бар. Ғилми ýøìœêœðëåêòå, уҡытыу һәм тәрбиә эшòœðен 267 фән докторы һәм 808 фән кандидаты бер нисә эште башҡарыусылар менән бергә тормошҡа ашыра.\n- Хеҙмәткәрҙәребеҙҙең күбеһе юғары уҡыу йорттарында эш тәжрибәһенә эйә, - ти Мөхәмәт Хәҙис улы. - БДУ профессорҙары ғалимдар һәм уҡытыусылар араһында донъя кимәлендә ихтирамға лайыҡ.\nМәктәпте тамамлаусыларға килгәндә, ректор һүҙҙәренә ҡарағанда, улар юғары уҡыу йортона БДИ һөҙөмтәләре буйынса инә ала.\n- Документтар 20 июндән 25 июлгә тиклем ҡабул ителә, - ти Мөхәмәт Харрасов. - Урта махсус уҡыу йортон тамамлаусылар бакалавриатта ҡыҫҡартылған программа буйынса уҡыу мөмкинлеге ала. Улар өсөн 15 июлдән инеү имтихандары, әңгәмә үткәрелә. Бынан тыш, юғары уҡыу йортонда ижад специальностары бар, миҫал өсөн, "журналистика", "физкультура һәм спорт". Был специальностарҙы һайлаған абитуриенттар өсөн 7 июлдән 17-һенә тиклем өҫтәмә имтихандар үткәрәсәкбеҙ. Расписание 20 июндә билдәле була. Үткән йылдарҙан айырмалы рәүештә инеү имтихандарының бөтә материалдары БДУ сайтында урынлашасаҡ.\nФевраль айында университет аккредитация үтте, яңы лицензия алды. Хәҙер булған специальностар яңы һигеҙ специальность менән тулыланды, мәҫәлән, "Тәржемә һәм тәржемә ғилеме" специальносы, "лингвист-тәржемәсе" квалификацияһы бирелә. Өфөлә быға тиклем бындай белгестәр әҙерләнмәне.\n- Юғары уҡыу йортонда лицензияға ярашлы 169 белем биреү программаһы бар, - ти ректор. - Беҙ ике кимәлдә белем биреү системаһына күсеү өҫтөндә әүҙем эшләйбеҙ.\nБыйыл абитуриенттарҙың береһе БДУ-ның теләãœí áåð факультетына өҫтәмә һынауһыҙ һәм берҙәм дәүләт имтихандары һөҙөмтәләренән башҡа инә аласаҡ. Эш шунда, быйыл БДУ "Уҡырға әҙер бул!" тигән телевикторина үткәрергә ҡарар итте, еңеүсе БДУ студенты була.\n- Телевикторина БДУ юбилейына арнала, - тип аңлата Мөхәмәт Харрасов. - Быйыл беҙҙең вузға йөҙ йыл була. Инеү телеимтиханында республика мәктәптәрен, урта махсус уҡыу йорттарын тамамлаусылар ҡатнаша ала. Улар БДУ тарихына арналған йөҙ һорауға яуап бирергә тейеш. Телевикторинала ҡатнашыусыларға яуаптарҙың дүрт варианты тәҡдим ителә. Кем дөрөҫ һәм тиҙ яуап бирә, шул еңеүсе була.\nӘйткәндәй, Башҡорт дәүләт университетында юбилейға әҙерлек буйынса ҙур эш бара. Уҡыу корпустары төҙөлөшөнә һәм уларҙы реконструкциялауға, шулай уҡ вуз хеҙмәткәрҙәре өсөн торлаҡҡа айырыуса иғтибар бүленә.\n- Матди-техник базаны нығытыу, айырыуса яңы биналар һәм ҡоролмалар төҙөү һәм реконструкциялау, - өҫтөнлөклө йүнәлештәрҙең береһе, - тип билдәләй Мөхәмәт Хәҙис улы. - Һуңғы ун йылда университеттың уҡыу-лаборатория корпусының дөйөм майҙаны бер ярымға артты. Реконструкциянан һуң 8996 квадрат метрлыҡ уҡыу майҙаны тапшырылды. Хоҡуҡ институтында реконструкция бара. Университет хеҙмәткәрҙәре өсөн ике торлаҡ төҙөлдө, һөҙөмтәлә 70 ғаилә торлаҡ шарттарын яҡшыртты. БДУ-ның Нефтекама филиалы яңынан ойошторолдо, унда бөгөнгө көндә 2,3 мең студент уҡый. Быларҙың бөтәһен дә вуз юбилейына лайыҡлы бүләк тип әйтеп була.\nӘммә иң шәп бүләк, ректор һүҙҙәренә ҡарағанда, студенттарҙың уңышы буласаҡ.\n- Университет үҙенең тамамлаусылары менән ғорурлана, һәм улар беҙгә шәп бүләк алып килә, - ти Мөхәмәт Харрасов. - Беҙ Максим Чудовтың һәм Ольга Вилухинаның уңыштарына шатбыҙ. Университетты тамамлаған башҡа спортсылар, ғалимдар, яҙыусылар, дәүләт эшмәкәрҙәре, педагогтар, эшҡыуарҙар менән ғорурланабыҙ. Бөгөнгө студенттарыбыҙ киләсәккә яуаплы ҡараһын, төплө белем алһын, ғилми эшмәкәрлек менән шөғөлләнһен ине. Республикабыҙҙың һәм илебеҙҙең киләсәге улар ҡулында бит.\nВуз етәкселеге студенттарға, аспиранттарға, йәш ғалимдарға һәм уҡытыусыларға һәр яҡлап ярҙам итергә тырыша.\n- Беҙҙең илдә фән өлкәһенә талантлы йәштәрҙе йәлеп итеү буйынса әүҙем эш алып барыла, - ти Мөхәмәт Хәҙис улы. - Һәм беҙ бөтә тырышлыҡ менән талантлы йәштәргә ярҙам итергә, белгестәрҙе сифатлы әҙерләргә тейешбеҙ, ә был ғилми эшмәкәрлек менән шөғөлләнмәй тороп мөмкин түгел. Дәүләт был эшмәкәрлекте дәртләндерә, йыл һайын гранттар тапшыра.\nБашҡорт дәүләт университетында, әйткәндәй, йәш белгестәргә ярҙам күрһәтеү буйынса үҙенең программаһы эшләй. Вуз етәкселеге уны Мәскәү дәүләт университетынан үҙләштергән.\n- Беҙҙең программа 20 кешегә иҫәпләнгән, - ти ректор. - БДУ ғилми советының ун грантын тәбиғи фәндәр өлкәһендәге конкурс еңеүселәре ала, ун грант - гуманитар өлкәãœ. Гранттар, йәш белгестәрҙе социаль яҡлау буйынса башҡа саралар менән бер рәттән, йәштәрҙең ғилми эшмәкәрлеген әүҙемләштерә.\nРФ Президентының, РФ Хөкүмәтенең һәм БР Президентының исемле стипендиялары булыуы яҡшы уҡыу өсөн стимул булып тора. Башҡа исемле стипендиялар ҙа бар. Мәҫәлән, быйыл 20 студент һәм өс кесе ғилми хеҙмәткәр Владимир Потанин исемендәге стипендия алды.\n- Һуңғы йылдарҙа беҙ Рәсәй һәм сит ил вуздары һәм ғилми үҙәктәре менән хеҙмәттәшлек буйынса эште әүҙемләштерҙек, - ти ректор. - Бөгөн беҙҙә 30-ға яҡын партнер бар. БДУ уҡытыусылары һәм студенттары алмашыу программаларында әүҙем ҡатнаша. Университетта БДБ илдәренән уҡытыусылар стажировка үтә. Болгария менән бергә Рәсәй һәм Болгария мөнәсәбәттәре тарихы буйынса фән кандидаттары әҙерләү буйынса берлектә проект алып барабыҙ.\nДөйөм алғанда, БДУ йөҙ йыл эсендә 113200 белгес әҙерләгән, улар Рәсәйҙең бөтә төбәгендә тиерлек эшләй: Владивостоктан Калининградҡа тиклем, шулай уҡ сит илдә. Øóà ê¼ðœ Áàøºîðò äœ¼ëœò óíèâåðñèòåòûíû¾ é³ƒ éûëëûº þáèëåéû ðåñïóáëèêàáûƒƒû¾ šœì Ðœñœéƒå¾ ïåäàãîãèê šœì ôœííè éœìœœòñåëåãå ³ñ³í äœ ì³šèì âàºèà.


Әлшәй районы халҡын аҙыҡ-түлеккә хаҡтар артыуы һәм эшһеҙлек борсой // Иҡтисад | новости башинформ.рф\nӘлшәй районы халҡын аҙыҡ-түлеккә хаҡтар артыуы һәм эшһеҙлек борсой\n11:40, 28 декабря 2010 Иҡтисад\nАҙыҡ-түлеккә хаҡтың артыуы һәм эшһеҙлек бөгөн Әлшәй районы халҡын борсоған көнүҙәк проблемалар булып тора. 2010 йылдың декабрендә Башҡортостан Фәндәр академияһының Социаль-сәйәси һәм хоҡуҡи тикшеренеүҙәр институты тарафынан Әлшәй районында үткәрелгән социологик һорашыу барышында ошондай мәғлүмәттәр алынды.\n“Бөгөн һеҙҙе ниндәй проблемалар күберәк борсой?” тигән һорауға респонденттарҙың 62,9 проценты “аҙыҡ-түлеккә хаҡтың артыуы” тип яуаплаған, һорау бирелгәндәрҙең 61 проценты эшһеҙлек проблемаһын билдәләгән.\nӘлшәй районы халҡы шулай уҡ газ һәм электрға хаҡтар артыуына борсола – һорау бирелгәндәрҙең 55,7 проценты ошо хаҡта белдергән. Алкоголизм һәм эскелекте респонденттарҙың 43 проценты атаған. Яуап биреүселәрҙең 35,4 проценты фекеренсә, киҫкен проблемаларға шулай уҡ юлдарҙың насар торошо ла инә. Ауылды һәм ауыл хужалығын үҫтереү мәсьәләләре респонденттарҙың 25,3 процентын борсой.\nӘлшәй районы халҡы билдәләгән проблемалар араһында шулай уҡ торлаҡ мәсьәләһе (23,6 %), ауылдан миграция (16,2 %), һаулыҡ һаҡлау учреждениелары эшенең сифаты (14,3 %), экологияның насар булыуы (11,2 %), эш хаҡы түләүҙе тотҡарлау (8 %), наркомания (7,6 %), бюрократик волокитаның һәм чиновниктарҙың яуапһыҙлығының артыуы (7,4 %), коррупция, ришүәтселек (5,3 %), енәйәтселек (5,1 %) һәм башҡа мәсьәләләр бар. Социологик һорауҙарға яуап биреүҙә 485 кеше ҡатнашҡан, тип хәбәр итә Башҡортостан Президентының матбуғат хеҙмәте.\nТеги: аҙыҡ-түлеккә хаҡтар, эшһеҙлек


«Башҡорттар» тапшырыуы Рәсәйҙе иңләй » «Йәшлек» гәзите | Газета "Йэшлек"\nГазета "Йәшлек" » Мәҙәниәт һәм сәнғәт » «Башҡорттар» тапшырыуы Рәсәйҙе иңләй\n14.03.2018 «Башҡорттар» тапшырыуы Рәсәйҙе иңләй\nЫрымбурҙар, Сәлимә апайыбыҙ беҙҙеке, тиһә лә, Һамар еренә таштай батҡан, өлкә өсөн бик күп оло хеҙмәт түккән шәхес ул. «Юлдаш» радиоһындағы сираттағы тапшырыуҙа тап уның эшмәкәрлегенә бәйле асылыр Һамар башҡорттарының тормош-көнкүреше.\n2017 йылға тиклем Ырымбур өлкәһендә «Каруанһарай» гәзите сығарылып килде. Әлегә ул нәшер ителеүҙән ваҡытлыса туҡтап тора. Силәбелә, киреһенсә, күпмелер ваҡыттан һуң «Уралым» гәзите яңынан баҫыла башланы һәм Силәбе өлкәһе телевидениеһында айына ике тапҡыр шул уҡ исемдәге телепрограмма эфирға сыға. Ә Һамар өлкәһендә инде бына 17 йыл «Ырғыҙ» гәзите донъя күрә.\n«Ырғыҙ» гәзитенең алмаштырғыһыҙ баш мөхәррире – Ырымбур өлкәһенең Яйыҡ ауылы ҡыҙы, ғүмере буйы Һамар ҡалаһында йәшәүсе Сәлимә Басир ҡыҙы Краснова- Игенбәтова. Ул баш мөхәррир генә түгел, үҙе журналист та, корректор ҙа, баҫманың бағыусыһы ла. Сөнки өлкә хакимиәтенән аҡса бүленмәгән саҡтарҙа нәшриәткә үҙ кеҫәһенән сығарып аҡса түләгән осраҡтары ла бар. Шулай уҡ уның фекерҙәштәре Минғәзим Мәмбәтов, Ғәбделбар Сәүгәнов, Игорь Краснов баҫмаға һәр ваҡыт ихлас ярҙам итә. 2007 йылдан башлап «Беҙ – башҡорттар» тип аталған журнал да сығаралар. Уны төбәк-ара баҫма тигәндә лә хата булмаҫ. Сөнки Бөйөк Ватан һуғышында Еңеүгә 70 йыл тулыу айҡанлы уның бер һаны Ырымбур өлкәһендә йәшәүсе һуғыш ветерандарына арналған. Сәлимә Басир ҡыҙы шәхсән үҙе ҡарт яугирҙар тураһында бик күп мәғлүмәт йыйған. Ырымбурҙа Каруанһарай бинаһын, мәсетен төҙөгәндә Сәлимә Игенбәтованың ҡартатаһы ҡатнашҡан. Уны был мөһабәт архитектура ҡомартҡыһының яҙмышы ныҡ борсой. Ырымбур ҡалаһына юлы төшкән һайын Каруанһарай мәсетенә инергә тырыша. Тынғыһыҙ милләттәшебеҙ – үҙ еренең, халҡының арҙаҡлы ҡыҙы. Ырымбурҙа ла, Һамарҙа ла уны хөрмәт итәләр. Башҡортостандан ситтә лә, милләтем, тип янған, әүҙем эшмәкәрлек алып барған ошондай шәхестәргә таяна ла инде беҙҙең халыҡ.\n10 мартта иртәнге сәғәт 10-сы 10 минутта һәм ҡабатлап киске сәғәт 10-сы 10 минутта «Юлдаш» тулҡындарында «Башҡорттар» тапшырыуын тыңлағыҙ.


Стрестан ҡотолоу өсөн күберәк йәшел һуған, укроп ашағыҙ » «Йәшлек» гәзите | Газета «Йәшлек»\nГазета "Йәшлек" » Һаулыҡ һаҡлау » Стрестан ҡотолоу өсөн күберәк йәшел һуған, укроп ашағыҙ\n16.06.2018 Стрестан ҡотолоу өсөн күберәк йәшел һуған, укроп ашағыҙ\nБилдәле физиолог Ганс Селье әйтеүенсә, һәр стресс – ул организмдың көслө ҡуҙғытыусы факторҙарға ҡарата реакцияһы. Ундай факторҙар тормошобоҙҙа бик күп. Еңелсә стресты организм күтәрә ала. Ә бына көслө йәки оҙаҡҡа һуҙылғаны организмды ныҡ ҡына бөтөрә. Уларға депрессия, гипертония, йөрәк ишемияһы, инфаркт, инсульт, шәкәр диабеты кеүек башҡа сирҙәр ҙә ҡушылып китеүе ихтимал. Бөтә ауырыу ҙа нервынан, тигән халыҡ әйтеме бик тә урынлы.\nМейенең нервы күҙәнәктәре серотонин тип аталған гормон бүлеп сығара. Ғалимдар асыҡлауынса, беҙҙең кәйеф туранан-тура уға бәйле. Организмда был гормон ни тиклем күберәк, шул тиклем яҡшыраҡ. Етмәй икән, кеше депрессияға бирелә. Шуға күрә диетологтар күберәк серотонинға бай булған банан, слива, киви, помидор, әстерхан сәтләүеге ашарға кәңәш итә.\nДөрөҫ, аҙыҡ-түлек аша ингән серотонин ғына депрессиянан ҡотҡармаясаҡ, сөнки ул мейегә барып етмәҫ элек тарҡалып бөтә. Әммә баш мейеһе күҙәнәгендә серотонин барлыҡҡа килтереүсе тағы бер матдә – триптофан тип аталған аминокислота бар. Уның ярҙамсылары – фолий кислотаһы менән углевод.\nФолий кислотаһы В төркөмө витаминына ҡарай. Ул ҡара-йәшел салат япрағында, йәшелсәләрҙә, йәшел һуғанда, укропта, петрушкала күп. Уларҙы сей килеш, хатта ваҡламайынса мөмкин тиклем күберәк ашарға кәрәк. Әйткәндәй, йәшел тәмләткестәрҙә булған фолий кислотаһы ит аҙығындағы триптофанды ла үҙләштерергә ярҙам итә. Юҡҡа ғына итте йәшел һуған, укроп, петрушка менән ҡушып бирмәйҙәр.\nБилдәле булыуынса, триптофандың баш мейеһенә үтеп инеүен углеводтар менән туҡланғанда ашҡаҙан аҫты биҙе бүлеп сығарған инсулин гормоны еңелләштерә. Углеводтарға бай аҙыҡтарға икмәк, туҡмас, татлы емеш-еләк, бал инә. Тик бер нескәлеге бар: мейелә триптофандан төҙөлөшө буйынса оҡшаш, әммә йоғонтоһо буйынса ҡапма-ҡаршы булған ике гормон барлыҡҡа килә. Иртәнсәк, мейенең билдәле бер өлөштәре шатлыҡ гормоны – серотонин бүлеп сығарыуға көйләнә. Кискеһен иһә триптофандан йоҡо гормоны – мелатонин бүленә. Тимәк, кискелеккә углеводҡа бай аҙыҡтарҙы ашауҙың файҙаһы булмаясаҡ.\nШоколад яратҡан кешеләр уны ашағандан һуң кәйеф күтәрелеп китеүен яҡшы белә. Был иһә шоколадтан алынған “анандамид” тигән матдә менән бәйле. “Ананда” һүҙенең тәржемәһе “бәхеттең етенсе ҡатында булыу” тигән мәғәнә бирә. Тимәк, иртәнсәк бер стакан какао нервы системаһын нормаға килтерергә, эшкә һәләтлелекте көсәйтергә, тынысланырға ярҙам итәсәк. Бер нисә ҡара шоколад киҫәге лә ошо уҡ ролде үтәй.\nБынан тыш, туҡланыу рационында магний әҙ булһа, кеше һәр саҡ көсөргәнеш хәлендә йөрөй. Иң тәү сиратта йөрәк-ҡан тамырҙары, нервы системаһы зыян күрә. Көнбағыш, етен орлоғо, кунжут, мәк, сәтләүектәрҙең һәр төрө, ҡуҙаҡлылар, ҡара шоколад, ҡарабойҙай менән һоло, бойҙай магнийға бай. Был файҙалы матдә айырыуса диңгеҙ кәбеҫтәһендә, ҡарбузда, укропта, петрушкала, шпинатта һәм ҡуҙғалаҡта күп.\nБына ни өсөн инглиздәр иртәнсәк һоло бутҡаһы ашай. Ул шулай уҡ организм өсөн файҙалы булған кальций менән фосфорға бай. Ҡарабойҙайҙа магний һоло бутҡаһына ҡарағанда ла күберәк. Шунлыҡтан был ике ярманы көн аша алмашлап ашарға кәңәш итәләр.\nШулай итеп, иртәнге ашҡа һоло йә ҡарабойҙай бутҡаһы әҙерләгеҙ, көнөнә бер ус көнбағыш һәм сәтләүек, ике балғалаҡ етен орлоғо йә кунжут ашағыҙ, аш-һыу әҙерләгәндә күберәк йәшел үләндәр ҡулланығыҙ, туҡланыу рационына какаоны ла индерергә онотмағыҙ. Һәм иң мөһиме: үҙегеҙҙе тынысландырырға, ял иттерергә, юҡ-барға көйөп бармаҫҡа өйрәнегеҙ.


Росгвардия отряды яман шеште еңгән бәләкәй малайҙың хыялын тормошҡа ашырҙы - Bash.News\nРосгвардия отряды яман шеште еңгән бәләкәй малайҙың хыялын тормошҡа ашырҙы https://bash.news/news/100763_rosgvardiya_otryady_yaman_sheshte_egn_blkj_malajy_xyyalyn_tormosha_ashyry\nБөгөн Өфөнөң генерал-майор Миңлеғәле Шайморатов исемендәге 29-сы махсус тәғәйенләнештәге отрядына экскурсия ойошторолдо. Бында Бөтә донъя еңеүселәре уйынында икенсе урын алған Иван Попаденко саҡырылды. Сарала ул Милли гвардия геройҙары, һуғыш ҡоралдары тураһында бай мәғлүмәт алды. Артабан БСТ каналы хәбәрсеһе Әлфинә Килдейәрова дауам итә.\n8 йәшлек Иван автоматтарҙы ҡыҙыҡһынып ҡарай, киләсәктә ул спецназ булырға теләй. Ул бөгөн Өфөләге Росгвардия отряды биләмәһендә урынлашҡан хәрби техника, музей экспонаттары менән танышты. Ҡыҙыу нөктәләрҙә хеҙмәт иткән яҡташтарыбыҙ, батырҙарса һәләк булған хәрби хеҙмәткәрҙәр яҙмышы тураһында күберәк белде. Ысын һуғыш ҡоралдарын тотоп ҡараны.\nБер нисә йыл элек Иван лейкоз менән ауырый башлай. Химия терапия курстарын үтеп ул яман сирҙе еңеп сыға. Иҫләүе лә ҡыйын, ауырыуға ҡаршы күмәкләп көрәшергә тырыштыҡ, тип хәтерләй малайҙың әсәһе.\nАнастасия Попаденко, Ивандың әсәһе: “Ивандың спецназ булыу теләгенә яҡшы ҡарайым, сөнки беҙ хәрби ғаиләнән. Улыбыҙ хыялын тормошҡа ашырып, ысын Ватан һаҡлаусыһы булыр тип ышанабыҙ”.\nБыйыл Иван Попаденко Мәскәүҙә үткән Бөтә донъя еңеүселәре уйынында ҡатнаша. Пневматик ҡорал менән атыу ярышында көмөш миҙал ала. Был махсус уйындар ямаш шеште еңгән балалар өсөн үткәрелә. Бүләкләү тантанаһына ОМОН хеҙмәткәрҙәре лә килә.\nОлатаһы кеүек спецназ булыу, махсус техника менән танышыу теләге бер ҡасан да малайҙың күңелендә һүнмәй. Росгвардияның махсус тәғәйенләнештәге отряды Ивандың хыялын тормошҡа ашырҙы. Бында ул бронетранспортер, хәрби ҡоралдар тураһында күберәк белде. Ошо отрядта хеҙмәт иткән, кеше ғүмерен ҡотҡарыу көндәлек эшенә әйләнгән һалдаттар менән аралашты. Хәрбиҙәр малайға теләктәрен еткерҙе.\n13:23, 20 авг\n“Алға” менән юлға\n16:54, 19 авг